text:
GO ITHUTA KA DISWANTŠHO
GO ITHUTA KA DISWANTŠHO
Jehofa o Neile Simisone Moya o Mokgethwa
Dira lepanta la hlogong, o itire okare ke wena Simisone, gomme o ithute kamoo moya o mokgethwa o mo dirilego gore a be matla.
Tše di Oketšegilego go tšwa Dihlogong tše
Hanna o Thušitše Samuele go Hlankela Jehofa
Mošomo wo o tla thuša bana ba mengwaga ya magareng ga e 3 le e 6 go ithuta ka mpho yeo Hanna a bego a e nea Samuele ngwaga o mongwe le o mongwe.
Morongwa o Matlafatša Gideone
Letlakala le la go tsenywa mebala le diretšwe bana ba mengwaga e 3 go ya go 6.
Jehofa o Araba Dithapelo tša Dilo Tšeo re di Kgopelago ka go Lebanya
Bana ba mengwaga e 6 go ya go 8 ba tla thabela mošomo wo wo o ba rutago bohlokwa bja go rapelela dilo ka go lebanya.


c: text/html

text:
version:1.0 starthtml:0000000167 endhtml:0000003380 startfragment:0000000454 endfragment:0000003364
ke nna ngwana ga samputula sa go nyako nthoba
sa hwetša ke le ye mothata kgorong ya ga letsiri la mothalong
la hwetša kgemethe le sankoko
ba bjalo ba bo makalakatši wa bo modiloti, kgokolo sa kwena.
kenna seaparo, nna ngwato a’ mphela,
ke seaparela nkwe thibego, nkwe ke e botse mabala ge ale kgakala
kenna leota, kenna motho o a tšwago metseng,
a rego sefata sa tšidintsi ka thiba
ke thibile ka nko ya selepe
kenna mathule kenna mathulathula oa montshwaneng
kenna lešagašaga la molapo
ke lešata la bo marothi a dipula, bare lekgoa le ile la a emelela ka koloi,
le lengwe la emelela ka mmoto wo mogolo wa mallatšhwene
a re tlou rola dinaka o lahle otlo robega
o se tlo bolaya ke naka tša bathoka
are mpepepetu le magola-a-ntsho makwe
o ile ge atlo tšhaba a agela metse dithabeng
a rulela ka menwana ya batho, a ba a rulela ka menwana ya bana le bo mmababo
ba re tladi e teile kamo nokeng ya maboragame
kgane yare go tia ya ba ya korobetša mororo
banna ka moka baitše batšea marumo bare ro hlatlegela
bare aowa lesetšang ke modimolle e a dumediša
e dumediša mosego e re dumela hlabirwa tatago phaari ya maroteng.
ba re ke selepe se hubedu sa ga maarepo seimeletša batho ditšhabeng
a re ga ke tule ka letlapa ke se lefšega, nna ke lateletša go hlaba
ke nna ye ntsho ya ga phala ya mmala phatleng, e hlabile ya maroteng dikgopo
modiša wa yona a tšhaba a tšama a phatlalatša dinao.
nna ga gešo ga ke e tobe
re boa mohlake, mohlaka marole, mohlopi wa mmasebutla sa dimo
seolomathebo, wa naka dira le magodu.
nna rebowa phooko le phookwane, mabje-maramaga mabje magolo ka mabedi e
kago mae a tshilwane.
re bahloko ba raphogolwe ‘a ngwato.
rena re marota ‘a mahwibidu, digolokwane tsa tsate, dibolaya diipolalela, boba
tsa mohlaka.
ke tšhaba baditi!!!

robotstxt: allowed

filter: keep


text:
BAFSA BA A BOTŠIŠA
Nka Dira’ng ge e ba go na le Bolwetši bjo bo Ntshwenyago? (Karolo 3)
Mengwaga ya bofsa gantši e tswalanywa le go phela gabotse mmeleng le go ba le mafolofolo. Lega go le bjalo, bafsa ba bangwe ga ba kgone go dira selo ka ge ba tshwenywa ke malwetši a šoro. Na go bjalo le ka wena? Ge eba go le bjalo, o tla kgothatšwa ke diphihlelo tša V’loria, Justin le Nisa bao ka moka e lego Dihlatse tša Jehofa. Bona kamoo ba kgonago go lebeletšana le malwetši a ka gona.
V’loria
Ke bile le bolwetši bja fibromyalgia e lego bolwetši bjo bo hlaselago mešifa go tloga ke sa na le mengwaga e 14. Ge ke na le mengwaga e 20, ke ile ka hlaselwa ke bolwetši bja marapo, ka ba le lupus e lego bolwetši bjo mašole a mmele a hlaselago ditho tša mmele le bolwetši bja Lyme e lego mohuta o mongwe wa bolwetši bja marapo bjo bo bakwago ke ditwatši tšeo di fetišetšwago ke kgofa. Go boima go dira dilo tšeo o di ratago ge o fokola mmeleng. Ke ile ka golofala go tloga lethekeng go ya fase ka gona ka swanelwa ke go diriša setulo sa digole.
Go feta seo, ke be ke tshwenyegile mogopolong ka ge ke be ke dula ke nagana ka dilo tše bonolo tšeo ke palelwago ke go di dira go swana le go ngwala goba go bula lepotlelo. Ke be ke bona bana ba bangwe ba sepela gomme ke e ipotšiše gore ke ka baka la’ng go le thata gore nna ke kgone seo. Ke ile ka ikwa ke se selo bophelong.
Ke leboga gore ke ile ka hwetša thušo go ba lapa le ditho tša phuthego ya Dihlatse tša Jehofa tšeo ke bego ke kopanela le tšona. Ditho tša phuthego di be di dula di nketela, gomme seo se ile sa ntira gore ke ikwe ke se ka lahlega. Ba bangwe ba be ba ntaletša dipokanong tša segwera, le ge go be go se bonolo go ntloša setulong sa digole go nkiša koloing.
Bao ba godilego ka phuthegong le bona ba be ba nthuša ka ge ba be ba tseba gore go babja go bjang. Ba ile ba nthuša go amogela boemo bja ka le gore ke se ipone molato ge ke sa kgone go dira dilo tšeo ba bangwe ba kgonago go di dira. Ge ke le dibokeng tša phuthego le go botša ba bangwe ka Beibele ke ikwa ke thabile kudu. (Baheberu 10:25) Ge ke le moo, ke lemoga gore go sa šetšwe bolwetši bja ka, ke swana le batho ba bangwe.
Ke dula ke gopola gore Jehofa o re nea seo re se hlokago gore re kgotlelele. Ka mohlala, Beibele e re le ge motho yo re lego yena ka ntle a onala, motho yo re lego yena ka gare a ka “mpshafatšwa letšatši le letšatši.” (2 Bakorinthe 4:16) Ruri ye ke tsela yeo ke ikwago ka yona!
Seo o ka naganago ka sona: Ge o tshwenywa ke bolwetši bjo itšego, ke ka baka la’ng go le bohlokwa go se ikarole bathong ba bangwe? Ge e ba o phetše gabotse mmeleng, o ka thekga bjang bao ba babjago?—Diema 17:17.
Justin
Ke ile ka wa gomme ka palelwa ke go tsoga. Kgara ya ka e be e le bohloko gomme ke sa kgone le go itšhišinya. Ke ile ka kitimišetšwa sepetlele. Lekgeng la pele, dingaka di be di sa tsebe gore bothata ke eng. Eupša ka morago ga gore ke we ka makga a mmalwa, dingaka di ile tša hwetša gore ke swerwe ke bolwetši bja Lyme e lego mohuta o mongwe wa bolwetši bja marapo bjo bo bakwago ke ditwatši tšeo di fetišetšwago ke kgofa.
Bolwetši bjo bo ile bja hlasela megalatšhika ya ka o šoro. Ge e le gabotse, le ga bjale ke sa thothomela, le ge e šetše e le nako e telele ke na le bolwetši bjo ka nako e nngwe ke thothomela kudu moo ke sa kgonego go laola mmele wa ka. Ka matšatši a mangwe mmele wa ka o ba bohloko goba menwana ya ka e ba bohloko kudu moo ke sa kgonego go e koba. Go bjalo ka ge eka malokololo a mmele wa ka a rusitše.
Ke be ke dula ke nagana gore, ‘ke sa le yo monyenyane go ka babja,’ gomme seo se be se dira gore ke befelwe. Ke be ke llela Modimo letšatši le lengwe le le lengwe ke mmotšiša gore, “Ke ka baka la’ng ke diragalelwa ke se?” Ke ile ka thoma go nagana gore Modimo o ntahlile. Eupša ke ile ka nagana ka Jobo wa ka Beibeleng. Jobo o be a sa kwešiše ka mo go feletšego lebaka leo a bego a welwa ke mathata a mantši, lega go le bjalo o ile a dula a botegela Modimo. Ge eba Jobo a ile a kgona go dira seo go sa šetšwe mathata a mantši ao a bego a e na le wona, gona le nna nka kgona.
Bagolo ba phuthego ya ka ba nthekga kudu. Ba fela ba nketela gomme ba mpotšiša gore ke ikwa bjang. Mogolo yo mongwe o ile a mpotša gore nka mo founela nako e nngwe le e nngwe ge ke ikwa ke nyaka go bolela, go sa šetšwe gore ke nako mang. Ruri ke leboga Jehofa letšatši le lengwe le le lengwe ka go ba le bagwera ba go swana le ba!—Jesaya 32:1, 2.
Ka dinako tše dingwe ge re swerwe ke malwetši a šoro, re lebala selo sa bohlokwa go swana le gore Jehofa o tseba seo re lebeletšanego le sona. Beibele e re: “Lahlela maima a gago go Jehofa, gomme yena o tla go thekga.” (Psalme 55:22) Seo ke seo ke lekago go se dira letšatši le lengwe le le lengwe.
Seo o ka naganago ka sona: Batho ba bangwe bao ba go ratago ba ka go thuša bjang go kgotlelela bolwetši?—Diema 24:10; 1 Bathesalonika 5:11.
Nisa
Ge ke be ke le yo monyenyane, ke ile ka swarwa ke bolwetši bja Marfan e lego bolwetši bjo bo hlaselago malokololo. Bolwetši bjo bo ka hlasela gape pelo, mahlo le ditho tše dingwe tša mmele. Ga ke dule ke ekwa bohloko, eupša letšatši leo ke kwago bohloko bo ntsena pelong.
Ge ke be ke botšwa gore ke swere ke bolwetši bjo, ke ile ka lla kudu. Ke be ke tshwenyegile gore nka se sa kgona go dira dilo tšeo ke bego ke di rata. Ka mohlala, ke rata go bina, gomme ge ke nagana gore ka letšatši le lengwe nka kwa bohloko kudu moo nka palelwago ke go bina goba mohlomongwe ka palelwa ke go sepela, ke ikwa ke boifa bokamoso kudu.
Mogolwake o nthekgile kudu. O nthušitše gore ke se ikwele bohloko. O mpoditše gore ke se phele ka go boifa ka ge se se tla nkamoga lethabo. O ile a nkgothaletša gore ke phegelele go rapela, ka gobane ge e ba go na le motho yo a kwešišago seo ke lebeletšanego le sona, ke Jehofa.—1 Petro 5:7.
Lengwalo le lengwe la Beibele leo le ilego la nkgothatša ke Psalme 18:6, yeo e rego: “Tlalelong ya ka ke ile ka bitša Jehofa, ka llela thušo go Modimo wa ka. A kwa lentšu la ka a le tempeleng ya gagwe, sello sa ka sa ge ke lla pele ga gagwe ke nyaka thušo bjale se fihlile ditsebeng tša gagwe.” Temana ye e nthušitše go lemoga gore ge ke rapela Jehofa ke mo kgopela gore a mphe matla a go lebeletšana le boemo bjo, o tla nkwa gomme a nthuša. O ntheetša ka mehla.
Ke ithutile gore ga se phošo go nyama le go befedišwa ke mathata ao ke nago le ona ka baka la gore ke tlhago go ikwa ka tsela ye ge feela re sa tlogelele maikwelo ao a re amoga lethabo le go senya segwera sa rena le Modimo. Ga se yena a re bakelago mathata, ebile a ka se tsoge a re tlogetše ge feela re mo etiša pele maphelong a rena.—Jakobo 4:8.
Seo o ka naganago ka sona: Na re swanetše go bona Modimo molato ge re lebeletšane le tlaišego?—Jakobo 1:13.
Ithute ka mo go oketšegilego
DIPUKU LE DIPOROUTŠHA
Na Tlaišego e tla ka ya Fela?
Beibele e re Modimo o hloile go hloka toka e bile o tloga a rata batho. Seo se ka go hola bjang?
DIPOTŠIŠO TŠA BEIBELE DI A ARABJA
Na re Swanetše go Bea Modimo Molato Bakeng sa go Tlaišega ga Rena?
Tlaišego e ka wela motho le ge e le ofe—gaešita le batho bao Modimo a ba ratago. Ka baka la’ng?
DIPOTŠIŠO TŠA BEIBELE DI A ARABJA
Na Beibele e ka go Thuša ge o Swerwe ke Bolwetši bjo bo sa Alafegego?
Ee! Ithute ka megato e meraro yeo e ka go thušago go lebeletšana le bolwetši bjo bo sa alafegego.


text:
Kgale go ile gwa ba le mošemane wa go hloka ba gabo gape a hloka le bodulo, batho ba mo motseng wa kgauswi ba ile ba mmitša Molahlehi, leina le le ra gore “motho yo a lahlegilego”. Mošemane yo o be a se na taba le leina le ka gobane o be a dumela gore ka letšatši le lengwe o tlo ba le legae le meloko.
Letšatši le lengwe le le lengwe Molahlehi o be a eya go thea dihlapi nokeng gore a be le diišamaleng. Ka matšatši a mangwe o dula sebaka se setelele ka kholofelo ya gore o tla kwa a tantše. Ka matšatši a mangwe ga a sware selo. Gomme o tlo nyaka dikenywa le dithetlwa a ja. Ge a sa hwetše selo o be a ithobalela ka tlala.
Ka letšatši le lengwe ge a be a dutše ka kholofelo ya gore o tlo tanya hlapi ya go lalela, basadi ba mmalwa ba tla nokeng go hlatswa diaparo tša bona. Ba ile ba lebelela ka thoko ya moo a bego a dutše gona.
“Lebelelang mošemane yola,” mosadi yo mongwe a realo. “O otile o nyakile go lekana le patla ye a e swerego ka seatleng.” O ile a ya go Molahlehi a fihla a dula kgauswi le yena.
“O bonala o swerwe ke tlala,” a realo. “Eja phutu ye ya ka sekotlelong.”
Molahlehi o be a thabetše go hwetša dijo kudu. “Ke a leboga,” a realo.
Morago ga letšatši leo, ka mehla ge mosadi yo a ka re a etla go hlatswa diaparo a bona Molahlehi, o be a eya go yena gomme a mo fa phuthu ya ka sekotlelong.
“Ke a leboga,” a realo Molahlehi. “Ka letšatši le lengwe ke tla hwetša tsela ya go go lefela botho bja gago.”
Go ile gwa fihla letšatši leo ge Molahlehi e sa le lesogana. O be a tseba gore bjalo o tieletše ebile o gotše go ka lokelwa ke go nyaka legae la gagwe. Bjale, e be e le nako ya gore a tloge lefelong le a ye go nyaka legae. Motho yo a boletšego le yena fela la mafelelo pele a sepela, ke mosadi yo a phelago a mo fa dijo.
O rile a šale gabotse gomme a be a re, “Ke go tshepiša gore ka letšatši le lengwe ke tla go lefela go ntira ka go loka.”
Molahlehi o ile a paka dilwana tše a nago le tšona ka mokotleng gomme a tšea lerumo le letelele leo a itiretšego lona. Morago o ile a sepela go bapela le tsela ya go mo iša lešokeng la Afrika.
Molahlehi o tšere dikgwedi tše dintši a sepela a nyakana le lefelo leo a ka le bitšago legae. O ile a sepela dikgwedi tše dintši kudukudu go fihlela letšatši le a ilego a nagana gore a ka se tsoge a hweditše legae. O be a lapile ebile a swerwe ke tlala, efela a bona sehlopha sa banna ba dutše moriting wa mohlare o mogolo. Banna ba ile ba mo dumediša ba mo thabetše. Molahlehi o ile a ba dumediša gomme a ba a myemyela. O rile ge a tloga yo mongwe wa banna a mo emiša.
“Ema! Ke wena mang?” monna a botšiša.
“Ga ke tsebe,” a araba. “Batho ba mpitša Molahlehi, motho wa go lahlega.”
“Areye le rena motseng wa gabo rena,” monna a realo. “O bonala o hloka dijo tša bose le lefelo la go khutša.”
Molahlehi o ile a tloga le banna gomme a amogelwa ke batho bohle mo motseng. Molahlehi o tsebile gore mo motseng wo o tla feleletša a bile le legae le bagwera. O ile a šoma kudu. O be a thuša mang le mang yo a bego a nyaka thušo. O be a lokile gomme ka mehla a bolela tše di botse fela. O ile a ratwa ke bohle mo motseng le kgoši ya go tšofala yeo e bego e se na barwa. E rile ge kgoši ya go tšofala e hlokofala, batho bohle ba kgopela Molahlehi gore e be kgoši ya bona. Go bile le monyanya o mogolo gomme badudi ba motse ba fa kgoši ya bona leina la Kgoši Lebohang, le ra gore “lebogang”.
Selo sa mathomo sa go dirwa ke Kgoši Lebohang, e bile go roma sehlopha sa banna go yo nyaka mosadi yo nkilego a mo lokela kudu ge e be e sa le mošemane. E rile ge banna ba boa, ba tla le mokgekolo yoo. O be a tšhogile gomme a kwatama ka dikhuru pele ga kgoši a thothomela. Kgoši o ile a mo lemoga ka pejana. O ile a ema a ya go yena. Ka morago, Kgoši Lebohang, o ile a kwatama ka dikhuru a swere sekotlelo. O ile a se fa mosadi.
Mokgekolo o ile a tšea sekotlolo gomme a makatšwa ke ge se tletše gauta. O ile a lebelela kgoši.
“Molahlehi,” a hebaheba.
“Ee,” a realo kgoši. “Ke go tshepišitše gore ka letšatši le lengwe ke tla go lefa. Batho bohle ba swanetše go gopola tshepišo gomme batho bohle ba swanetše go leboga ge motho a ba dirile ka go loka.”


text:
Babilona o Mogolo ke Eng?
Karabo ya Beibele
Puku ya Kutullo ge e hlalosa Babilona o Mogolo e re ke mokgatlo wa lefase ka bophara wa madumedi a maaka ao Modimo a sa a amogelego. * (Kutollo 14:8; 17:5; 18:21) Le ge madumedi ao a sa swane, ka moka ga ona a aroša batho gore ba se ke ba rapela Modimo wa therešo Jehofa.—Doiteronomio 4:35.
Kamoo re ka tsebago Babilona o Mogolo
Babilona o Mogolo ke seswanšhetšo. Beibele e hlalosa Babilona o Mogolo e le “mosadi” le “mogweba-ka-mmele yo mogolo,” yo a nago le “leina leo e lego sephiri: ‘Babilona o Mogolo.’” (Kutollo 17:1, 3, 5) Puku ya Kutullo e bolela ka “diswantšho,” ka gona go molaleng gore Babilona o Mogolo ke seswantšhetšo, e sego mosadi wa kgonthe. (Kutollo 1:1) Go oketša moo, o ‘dutše godimo ga meetse a mantši,’ ao a swantšhetšago “merafo, mašaba, ditšhaba le maleme.” (Kutollo 17:1, 15) Mosadi wa kgonthe o be a ka se kgone go dira seo.
Babilona o Mogolo o emela mokgatlo wa lefase ka bophara. O bitšwa “motse o mogolo woo o nago le mmušo o bušago dikgoši tša lefase.” (Kutollo 17:18) Ka gona Babilona o Mogolo o na le matla a taolo a lefase ka bophara le tutuetšo ditšhabeng.
Babilona o Mogolo ke mokgatlo wa bodumedi e sego wa dipolotiki goba wa kgwebo. Motse wa Babilona ya bogologolo o be o tumile ka bodumedi ebile o tsebega ka go diriša “maleatlana” le “boloi.” (Jesaya 47:1, 12, 13; Jeremia 50:1, 2, 38) Ge e le gabotse bodumedi bja maaka bjo bo ganetšanago le Modimo wa therešo e lego Jehofa, bo be bo tumile motseng wa Babilona. (Genesi 10:8, 9; 11:2-4, 8) Babuši ba Babilona ba be ba ikgogomoša le go iphagamišetša Jehofa le borapedi bja gagwe. (Jesaya 14:4, 13, 14; Daniele 5:2-4, 23) Ka mo go swanago, Babilona o Mogolo o tumile ka go “dirišana le meoya e mebe.” Seo se bontšha gore ke mokgatlo wa bodumedi.—Kutollo 18:23.
Babilona o Mogolo ga se mokgatlo wa dipolotiki ka baka la gore “dikgoši tša lefase” di a mo llela ge a fedišwa. (Kutollo 17:1, 2; 18:9) Ga se kgwebo, ka baka la gore Beibele e mo hlaola go “babapatši ba lefase.”—Kutollo 18:11, 15.
Bodumedi bja maaka bo swana tlwaa le motse wa Babilona ya Bogologolo. Go e na le gore bo rute batho go batamela kgauswi le Modimo wa therešo e lego Jehofa, bodumedi bja maaka bo dira gore batho ba rapele medimo e šele. Beibele e re seo ke ‘bootswa bja moya.’ (Lefitiko 20:6; Ekisodo 34:15, 16) Ditumelo tše bjalo ka thuto ya Boraro Botee, go se hwe ga moya le go diriša diswantšho borapeding di thomile kgale motseng wa Babilona ya bogologolo gomme ditumelo tše di tšwela pele di ata borapeding bja maaka. Madumedi a a tswakanya borapedi bja wona le go rata lefase. Beibele e hlalosa tsela ye ya go se botege e le bootswa bja moya.—Jakobo 4:4.
Lehumo le boikgantšho bja bodumedi bja maaka di swana tlwaa le seo Beibele e se bolelago ka Babilona o Mogolo gore o “apere seaparo sa mmala o mophepolo le o mohwibiduhwibidu” gape o “ikgabišitše ka gauta le leswika le bohlokwa le diperela.” (Kutollo 17:4) Babilona o Mogolo ke mothopo wa “makgapha a lefase,” goba wa dithuto le mekgwa yeo e sa hlomphego Modimo. (Kutollo 17:5) Ditho tša bodumedi bja maaka ke “merafo, mašaba, ditšhaba le maleme” ao a thekgago Babilona o Mogolo.—Kutollo 17:15.
Babilona o Mogolo o ikarabela ka mahu a “bao ka moka ba bolailwego lefaseng.” (Kutollo 18:24) Ka mengwaga e mentši, bodumedi bja maaka bo be bo dutše bo hlohleletša dintwa le botšhošetši eupša se sebe le go feta ke gore bo paletšwe ke go ruta batho therešo ka Jehofa, Modimo wa lerato. (1 Johane 4:8) Go palelwa ke go dira se go dirile gore go be le tšhollo e ntši ya madi. Bao ba ratago go thabiša Jehofa ba swanetše go ‘tšwa go yena,’ ba ikarole bodumeding bja maaka.—Kutollo 18:4; 2 Bakorinthe 6:14-17.
^ par. 3 Bona sehlogo seo se rego “Nka Hwetša Bjang Bodumedi bja Therešo?”
Ithute ka mo go oketšegilego
Nka Hwetša Bjang Bodumedi bja Therešo?
Bodumedi bja therešo ga bo ye ka gore motho o ikwa bjang ka bjona
O Swanetše go Dira’ng Gore o Kwešiše Beibele?
Go sa šetšwe setlogo sa gago, o ka kgona go kwešiša molaetša wa Modimo wo o lego ka Mangwalong a Makgethwa.


text:
Ke Eng Seo ge e le Gabotse Beibele e se Rutago?
Puku ye ya go ithuta Beibele ke sedirišwa seo se hlametšwego go go thuša go ithuta seo Beibele e se bolelago ka ditaba tše dintši, tše swanago le lebaka leo ka lona re tlaišegago, seo se diregago go rena ge re ehwa, seo re ka se dirago gore bophelo bja lapa e be bjo bo thabišago gotee le tše dingwe tše dintši.
Na se ke Seo Modimo a se Rerilego?
O ka ipotšiša lebaka leo go tletšego mathata a mantši lehono. Na o be o tseba gore Beibele e re go tlo tla diphetogo tša kgonthe tšeo o ka di thabelago?
KGAOLO 1
Therešo ke Efe ka Modimo?
Na o nagana gore Modimo o tshwenyegile ka wena? Ithute ka semelo sa gagwe le kamoo o ka batamelago kgaufsi le yena.
KGAOLO 2
Beibele—Puku e Tšwago go Modimo
Beibele e ka go thuša bjang gore o lebeletšane le mathata a motho ka noši? Ke ka baka la’ng o swanetše go bota diporofeto tša yona?
KGAOLO 3
Morero wa Modimo ka Lefase ke Ofe?
Na morero wa Modimo ka lefase o tla ka wa phethagala? Ge e ba go le bjalo o tla phethagala neng?
KGAOLO 4
Jesu Kriste ke Mang?
Ithute lebaka leo Jesu e bego e le Mesia yo a holofeditšwego, moo a tšwago gona le lebaka leo e lego Morwa a nnoši wa Modimo.
KGAOLO 5
Topollo—Mpho e Kgolo Kudu ya Modimo
Topollo ke eng? E bolela’ng go wena?
KGAOLO 6
Bahu ba Kae?
Ithute seo Beibele e se bolelago ka gore bahu ba kae le gore ke ka baka la’ng batho ba ehwa.
KGAOLO 7
Kholofelo ya Kgonthe Bakeng sa Baratiwa ba Gago ba ba Hwilego
Na o hlokofaletše ke motho yo o mo ratago? Na go a kgonega go ba bona gape? Ithute seo Beibele e se bolelago ka tsogo.
KGAOLO 8
Mmušo wa Modimo ke Eng?
Batho ba bantši ba tseba Thapelo ya Morena. Ke eng seo se bolelwago ke polelwana: “Mmušo wa gago a o tle”
KGAOLO 9
Na re Phela “Mehleng ya Bofelo”?
Ela hloko kamoo ditiro le boitshwaro bja batho bjo bo re dikologilego bo hlatselago gore ga bjale re phela “mehleng ya bofelo” yeo Beibele e boletšego ka yona e sa le pele.
KGAOLO 10
Dibopiwa tša Moya—Kamoo di re Kgomago ka Gona
Beibele e bolela ka barongwa le batemona. Na dibopiwa tše tša moya di gona? Di ka go kgoma bjang?
KGAOLO 11
Ke ka Baka La’ng Modimo a Dumelela Tlaišego?
Batho ba bantši ba nagana gore Modimo ke yena a bakago tlaišego. Wena o nagana’ng? Ithute ka seo Modimo a rego se re bakela tlaišego
KGAOLO 12
Go Phela ka Tsela Yeo e Kgahlišago Modimo
Go a kgonega go phela bophelo bjo bo kgahlišago Jehofa. Ge e le gabotse, o ka ba mogwera wa gagwe..
KGAOLO 13
Pono ya Modimo ka Bophelo
Modimo o lebelela go ntšha mpa, go tšhela madi le bophelo bja phoofolo bjang?
KGAOLO 14
Kamoo o ka Dirago Bophelo bja Lapa la Gago Gore bo Thabiše
Lerato leo Jesu a le bontšhitšego ke mohlala wo o swanetšego go ekišwa ke banna bao ba nyetšego, basadi bao ba nyetšwego, batswadi le bana. Rena re ithuta eng go yena?
KGAOLO 15
Borapedi Bjoo Modimo a bo Amogelago
Hlahloba ditsela tše tshelelago tšeo di hlaolago bodumedi feela bjo Modimo a bo amogelago.
KGAOLO 16
Emela Borapedi bja Therešo ka go Tia
Ke ditlhohlo dife tšeo o ka lebeletšanago le tšona ge o boledišana ka ditumelo tša gago go ba bangwe? O ka dira bjang se ntle le go ba kgopiša?
KGAOLO 17
Batamela Kgaufsi le Modimo ka Thapelo
Na Modimo o a go theetša ge o rapela? Go araba potšišo ye, o swanetše go kwešiša seo Beibele e se rutago ka thapelo.
KGAOLO 18
Kolobetšo le Tswalano ya Gago le Modimo
Ke megato efe yeo e nyakegago gore o swanelegele kolobetšo ya Bokriste? Ithute seo e se bolelago le kamoo e swanetšego go dirwa ka gona.
KGAOLO 19
Dula Leratong la Modimo
Re ka bontšha lerato le tebogo bjang dilong ka moka tšeo Modimo a re diretšego tšona?
MAMETLETŠO
Leina la Modimo—Go Dirišwa ga Lona le Seo le se Bolelago
Leina la Modimo le tlošitšwe diphetolelong tše dintši tša Beibele. Ka baka la’ng? Na go diriša leina la Modimo go bohlokwa?
MAMETLETŠO
Kamoo Boporofeta bja Daniele bo Bolelago e sa le Pele ka go Fihla ga Mesia
Nywaga e fetago 500 e sa le pele, Modimo o utolotše nako ya maleba yeo Mesia a bego a tla fihla ka yona. Ithute ka boporofeta bjo bjo bo kgahlišago!
MAMETLETŠO
Jesu Kriste—Mesia yo a Holofeditšwego
Jesu o ile a phethagatša diporofeto ka moka tša Beibele ka Mesia. Kgonthišetša ka Beibeleng ya gago gore diporofeto tše di ile tša phethagala ka botlalo.
MAMETLETŠO
Therešo Mabapi le Tate, Morwa le Moya o mokgethwa
Batho ba bantši ba dumela gore thuto ya Boraro botee e rutwa ke Beibele. Na seo ke therešo?
MAMETLETŠO
Lebaka Leo ka Lona Bakriste ba Therešo ba sa Dirišego Sefapano Borapeding
Na Jesu o hwetše sefapanong e le ruri? Bala karabo go tšwa Beibeleng ka bo yona.
MAMETLETŠO
Selalelo sa Morena—Tiragalo Yeo e Hlomphago Modimo
Bakriste ba laelwa gore ba bine Segopotšo sa Lehu la Kriste. Se swarwa neng gona bjang?
MAMETLETšO
Moya “Soul” le Moya “Spirit”—Mantšu a ge e le Gabotse a Bolela’ng?
Batho ba bantši ba nagana gore ge re ehwa karolo e itšego ya mmele wa rena yeo e sa bonagalego e tlogelana le mmele wa rena ke moka ya tšwela pele e phela. Ke eng seo lentšu la Modimo le re botšago sona?
MAMETLETŠO
Sheole le Hadese ke Eng?
Diphetolelo tše dingwe tša Beibele ge di hlalosa mantšu Sheole le Hadese di a fetolela e le “lebitla” goba “hele”. Mantšu a ge e le gabotse a bolela eng?
MAMETLETŠO
Letšatši la Kahlolo—Ke Eng?
Ithute kamoo Letšatši la Kahlolo le tlago go tlišetša batho ba botegago ditšhegofatšo.
MAMETLETŠO
1914—Ngwaga o Bohlokwa Boporofeteng bja Beibele
Ke bohlatse bofe bja Beibele bjo bo lego gona gore 1914 e be e le ngwaga o bohlokwa?
MAMETLETŠO
Mikaele Morongwa yo Mogolo ke Mang?
Beibele e re botša gore morongwa yo yo mogolo yo matla ke mang. Ithute mo go oketšegilego ka yena le seo a se dirago gona bjale.
MAMETLETŠO
Go Hlaola “Babilona o Mogolo”
Puku ya Kutollo e bolela ka mosadi yo a bitšwago “Babilona o Mogolo.” Na ke mosadi wa kgonthe? Beibele e bolela eng ka yena?
MAMETLETŠO
Na Jesu o Belegwe ka December?
Nagana ka maemo a leratadima nakong yeo ya ngwaga ge Jesu a belegwa. Na seo se re botša eng?
MAMETLETŠO
Na re Swanetše go Bina Matšatši a Maikhutšo?
Motlwae wa go bina matšatši a mantši a maikhutšo a go tuma a moo o dulago o thomile kae? Karabo ya potšišo ye e ka go makatša.


text:
Kgaolo 45: Go Tshela Noka ya Jorodane
BONA! Baisiraele ba tshela Noka ya Jorodane! Eupša meetse a noka ye a kae? Ka ge dipula di be di ena kudu nakong ye ya ngwaga, noka ye e be e tletše kudu metsotsong e sego kae pele ga moo. Eupša ga bjale meetse ao a be a se gona! Baisiraele ba sepela mo go omilego go swana le ge ba ile ba dira bjalo Lewatleng le Lehwibidu! Meetse ao ka moka a ile kae? Anke re bone.
Nakong ya ge Baisiraele ba tlo tshela Noka ya Jorodane, Jehofa o ile a re Joshua a botše setšhaba a re: ‘Baperisita ba swanetše go rwala areka ya kgwerano gomme ba re ete pele. E tla re ge dinao tša bona di gata ka meetseng a Noka ya Jorodane, meetse ao a tla ema.’
Ka go re’alo, baperisita ba rwala areka ya kgwerano gomme ba eta setšhaba pele. Ge ba fihla Nokeng ya Jorodane, ba gata meetse a yona. E be e ela ka matla e bile e iša fase kudu. Eupša eitše ge dinao tša bona di kgoma meetse ao, a ema! E be e le mohlolo! Jehofa o ile a emiša meetse ao a etša letamo. Gateetee ke ge noka yeo e se sa na meetse!
Baperisita bao ba bego ba rwele areka ya kgwerano ba ile ba tsena ka gare ga noka e omilego. Na o a ba bona mo seswantšhong? Ge ba sa eme gona moo, Baisiraele ka moka ba ile ba tshela Noka ya Jorodane ba sepela mo go omilego!
Ge ba tshetše ka moka, Jehofa o ile a botša Joshua gore a bolele le banna ba 12 ba matla a re: ‘Eyang kamoo nokeng moo baperisita ba emego gona ba rwele areka ya kgwerano. Le itšeele maswika a 12 gomme le a bee moo le tlago go robala gona bošegong bjo. E tla re nakong e tlago ge bana ba lena ba le botšiša seo se bolelwago ke maswika a, la ba botša gore meetse a noka ye a kile a ema nakong ya ge areka ya kgwerano ya Jehofa e be e tshela Jorodane. Maswika a a tla le gopotša mohlolo wo!’ Le gona Joshua o ile a hloma maswika a mangwe a 12 moo baperisita ba bego ba eme gona gare ga noka.
Mafelelong Joshua a botša baperisita bao ba bego ba rwele areka ya kgwerano a re: ‘Etšwang ka moo Nokeng ya Jorodane.’ Eitše gateetee ge ba tšwile, noka yeo ya thoma go ela gape go etša pele.
Joshua 3:1-17; 4:1-18.
Dipotšišo
- Ke mohlolo ofe woo Jehofa a ilego a o dira e le gore Baisiraele ba tle ba kgone go tshela Noka ya Jorodane?
- Ke tiro efe ya go bontšha tumelo yeo Baisiraele ba ilego ba swanelwa ke go e dira e le gore ba tle ba tshele Noka ya Jorodane?
- Ke ka baka la’ng Jehofa a ile a botša Joshua gore a tšee maswika a 12 a magolo ka nokeng?
- Go ile gwa direga’ng gateetee ge baperisita ba tšwile ka Nokeng ya Jorodane?
Dipotšišo tša tlaleletšo
- Bala Joshua 3:1-17.
Go etša ge pego ye e bontšha, ke eng seo re swanetšego go se dira e le gore Jehofa a tle a re thuše le go re šegofatša? (Josh. 3:13, 15; Die. 3:5; Jak. 2:22, 26)
Noka ya Jorodane e be e le bjang ge Baisiraele ba be ba tshelela Nageng ya Kholofetšo, gomme se se ile sa godiša bjang leina la Jehofa? (Josh. 3:15; 4:18; Ps. 66:5-7)
- Bala Joshua 4:1-18.
Maswika a 12 ao a ilego a tšewa Nokeng ya Jorodane gomme a bewa Giligala a ile a phetha morero ofe? (Josh. 4:4-7)


text:
BAFSA BA A BOTŠIŠA
Nka Phema Bjang go Nona?
Beibele e kgothaletša gore re be bao ba “
lekanetšego mekgweng.” (1 Timotheo 3:2) Seo se akaretša mekgwa ya gago ya go ja gabotse. Ka gona, go re’ng o sa leke dilo tše di latelago?
Ekwa mpa ya gago. Julia wa nywaga e 19 o re: “
Ke be ke tlwaetše go ipotša gore ke tlo ja go fihla mo, eupša ga bjale ke kgaotša go ja ge mpa e tletše.”
Phema dijo tšeo di se nago phepo. Peter wa nywaga e 21 o re: “
Ka ge ke kgaoditše go nwa dino tše di nago le swikiri kudu, ke fokoditše boima bja mmele wa ka ka dikhilograma tše hlano ka kgwedi feela!”
Fetoša mekgwa e mebe ya go ja. Erin wa nywaga e 19 o re: “
Ke leka ka gohle go sola gatee feela gomme ke se boele ke nyaka tše dingwe.”
Kamoo o ka Atlegago ka Gona: Eja ka nako! Ge o ka se dire bjalo, o tla swarwa ke tlala ke moka wa ja kudu.
Ge e le gabotse, batho ba bangwe bao ba rego: “Ke swanetše go phema go nona,” ga ba itebelele ka tsela e nepagetšego. Ga ba na bothata ka tsela yeo ba lego ka yona. Lega go le bjalo, go thwe’ng ge e ba o nyaka go fokotša boima bja mmele? Bona seo se thušitšego ngwanenyana yo a bitšwago Catherine.
“Ke be ke nonne kudu ge ke be ke le mahlalagading, e lego seo ke bego ke sa se rate. Ke be ke sa rate tsela yeo ke lego ka yona le go ikwa ka yona!
“Nako le nako, ke be ke leka go fokotša mmele ka go ja dijo tše itšego feela, eupša ka morago ga nako ke fo boela ke none. Ka gona ge ke be ke na le nywaga e 15, ke be ke nyaka go dira diphetogo. Ke be ke nyaka go fokotša mmele ka tsela ya maleba—e lego tsela yeo ke tlago go e kgomarela bophelo bja ka ka moka.
“Ke ile ka reka puku yeo e bolelago ka go ja gabotse le mekgwa e mebotse ya go itšhidulla gomme ke ile ka diriša seo ke bego ke se bala. Ke be ke ikemišeditše gore le ge ke be nka itima dilo tšeo ke di ratago goba ka nyamišwa ke yo mongwe, ke be nka se tlogele.
“O a tseba go ile gwa direga’ng? Ke ile ka fokotša mmele! Ka ngwaga o tee feela, ke ile ka fokotša dikhilograma tše 27. Ke na le nywaga e mebedi ke na le mmele wo ke o ratago. Ke be ke sa kgolwe gore se se ka direga!
“Ke nagana gore ga se ka thušwa feela ke go fetoša tsela yeo ke jago ka yona—eupša ke ile ka fetoša tsela ya ka ya bophelo.”—Catherine wa nywaga e 18.


text:
Nomoro
Dinomoro di šomišwa dipalong go bala le tekologano. Sešupo seo se emelago dinomoro se bitšwa lebadi.
Mehuta ya dinomoro[lokiša | edit source]
Dinomoro tša go tlwaelega[lokiša | edit source]
Dinomoro tšeo di šomišwago kudu ke dinomoro tša go tlwaelega elego tee, pedi, tharo bjalobjalo.
Go letlase la Lesome, leo le šomišwago ke bontšhi bja batho, taetšo ya dinomoro e ngwalwa ka meno/palotee/ditšiti ya e lesome elego 0,1,2,3,4,5,6,7,8 le 9.
Dipalotlalo[lokiša | edit source]
Ge dinomoro tše nekethifi di kopanywa le nnoto le dinomoro tša go tlwaelega, di bitšwa dipalotlalo


text:
Thušo Bakeng sa Banyalani le Batswadi
“Afa re tla fetša ngwaga re nyalane?” “Ka mehla ge re bolela re a ngangišana—re ka dira’ng go kgaotša seo?” “Nka boledišana bjang le bana ba ka ka tša thobalano?” Dipotšišo tšeo banyalani ba ipotšišago tšona di ka bonagala e le tše dintši go fo swana le methopo yeo ba ka hwetšago dikarabo tša tšona go yona.
Go sa šetšwe setlogo sa lena goba setšo, le tla hwetša gore Beibele e nea keletšo e šomago yeo e ka kaonefatšago lenyalo la lena le go le thuša go godiša bana ba lena.


text:
re maphagwana a bo ntshidi a bo mphatatsadingwe, re matswara ka nti kgole e sa le pitseng,ke batho ba bo matswara ka nti kgole e sa le pitseng,re ba bo sehlwa sa mamoila molopo, sehlwa ikepele mowe retlo bowa re go hwetsa, re batho ba bo tsianemankoko,tsiane e segobotsana,e tomoleng le e lahle, e senya motwatwadima,ke batho ba bo mathibela ramolwetsi, mathibela di a go lewa, di a go lewa ke basotho,moeding wa bo phepha, ke nkwetona, ramatlotlo nkwetona nkwe sefologa thaba, o fologile ka bolepa, ba sala ba boga mabala a fetile, ke tshukudu e marebolane, e rebolela ntwa go hlabana, re batho ba bo makgale e pudulele thoko, lethoko le go swanetse makgale, ke makgale a nakadipedi sehubeng, ke ba bo lesilwane ramogokgo le sila maboelele, motsengwa tubatse,metse e mebedi ya bo lesilo mongwe o tlase mongwe o tletlolo. rena ga geshu re boa sebake 'naga matebele, gabo lefodi nkego moropa, gabo lebele nkego tlowana.
maphagwaneng,ngwato
ke tseane mankoko
ke tseane segobotsane
e tomoleng le elahle
esenya metoto dumo
ke sehlwa se mamoyile
ke sehlwa ekepele mole
retlo bowa re gohwetse
ke nkwetona nkwe sefologa thaba
ofologile ka manyane
bashala baboga mabala afetile
magalane radisele
magalane diya go lewa
diya go lewa ke basotho
moyeding wabophepha


text:
Bolwetši bja Rabies
Bolwetši bja Rabies ke bja phetelo ya go baka go ruruga ga bjoko go batho le diphoofolo tša madi a-borutho.[1] Dišupo tša ka pela di akaretša letadi le go hlabahlabega mo e tšwelelago gona.[1] Dišupo tše di latelwa ke enngwe goba tše mmalwa tša dišupo tše di latelago: mesepelo ya go laetša bošoro, lethabo la go se laolege, bofiega bja meetse, go palelwa ke go šuthiša ditho tša mmele, go gakanega, le go idibala.[1] Morago ga ge dišupo di tšweletše, bolwetši bja rabies bo tla be bo šetše bo laetša lehu.[1] Nako ya magareng ga go swarwa ke bolwetši le go thoma ga dišupo gantši ke sebaka sa kgwedi e tee go ya go tše tharo. Le ge go le bjale, sebaka se se ka fapana go tloga go sebaka sa ka fase ga beke e tee go ya go ngwaga o tee.[1] Sebaka sa nako se ya le bokgole bjoo baerase e sepelago ka gona go fihlelela bogare bja tsela ya megalatšhika.[2]
Mateng
Seo se bakago bolwetši le phekolo[lokiša | edit source]
Bolwetši bja rabies bo fetela batho go tšwa diphoofolong. Bolwetši bja rabies bo ka fetela ge phoofolo yeo e fetetšwego e ka ngwapa goba ya loma phoofolo ye nngwe goba motho.[1] Mare a phoofolo yeo e fetetšwego a ka fetetša bolwetši bja rabies ge eba mare a kgomana le lera la phoofolo goba motho.[1] Dikgetsi tše dintši tša bolwetši bja rabies mo bathong di bakilwe ke go longwa ke mpša.[1] Dikgetsi tša go feta 99% tša bolwetši bja rabies mo dinageng tšeo dimpša di nago le rabies di bakilwe ke go longwa ke mpša.[3] Ka Amerika, go longwa ke mmankgagane ke mothopo o tlwaelegilego wa phetelo ya bolwetši bja rabies mo bathong, gomme dikgetsi tša ka fase ga 5% ke tša dimpša.[1][3] Dikokoni gantši ga ke di fetelwa ke bolwetši bja rabies.[3] Baerase ya bolwetši bja rabies e kitimela ka bjokong ka go latela tšhoga tšhogo ya peripheral. Bolwetši bo ka phekolwa fela ka morago ga ge dišupo di thomile.[1]
Thibelo le kalafo[lokiša | edit source]
Mananeo a taolo ya diphoofolo le kento a fokoditše dikotsi tša bolwetši bja rabies dimpšeng deleteng tše mmalwa lefaseng.[1] Go tšhontiša batho pele ba ka fetelwa go a eletšwa go bao ba lego kotsing e kgolo. Dihlopha tše di lego kotsing e kgolo di akaretša batho bao ba šomago ka dimmankgagane goba bao ba dulago sebaka se se telele mafelong a lefase ao bolwetši bja rabies bo tlwaelegilego.[1] Go batho bao ba šetšego ba utullotše bolwetši bja rabies, kenti ya rabies le ka nako tše dingwe immunoglobulin ya rabies e ka thuša go thibela bolwetši ge eba motho o hwetša kalafi pele dišupo tša bolwetši bja rabies di tšwelela.[1] Go hlatswa go longwa goba mongwapo metsotso ye 14 ka sesepe le meetse, povidone iodine, goba dihlwekiši ka ge di ka bolaya baerase gape go bonagala e ke go ka thuša thibelo ya phetelo ya bolwetši bja rabies.[1] Ke batho ba mmalwa fela bao ba phologilego phetelo ya bolwetši bja rabies morago ga go laetša dišupo. Phologo ye e diregile ka kalafi e tseneletšego yeo e tsebagalago ka prothokholo ya Milwaukee .[4]
Kenti[lokiša | edit source]
Kenti ya bolwetši bja rabies ke kenti yeo e dirišwago go thibela bolwetši bja rabies.[5] Go na le tše dingwe tše mmalwa tše di bolokegilego gape tše di šomago gabotse. Di ka dirišwa go thibela bolwetši bja rabies pele gape sebaka se se telele morago ga go hwetša baerase ka go longwa ke mpša goba mmankgagane. Tšhontišo yeo e tšwelelago e tšea sebaka morago ga ditose tše tharo. Gantši e fiwa ka tlhabelo ka gare ga letlalo goba tšhika. Morago ga phetelo kenti e dirišwa mmogo le immunoglobulin ya bolwetši bja rabies. Go tloga go eletšwa gore bao ba lego kotsing e kgolo ya go ka fetelwa ba entwe pele ba ka fetelwa. Dikenti di šoma botse mo bathong le diphoofolo tše dingwe. Go tšhontiša dimpša go thuša kudu go thibela bolwetši mo bathong.[5]
Polokego[lokiša | edit source]
Dimilione tša batho lefaseng ka bophara ba entilwe gomme go lekanyeditšwe gore se se boloka maphelo a batho ba 250,000 ka ngwaga.[5] Se se ka dirišwa ka polokego go dihlopha ka moka tša mengwaga. Palo ya dipersente tša go feta 35 go ya go 45 tša batho ba hwetša bohwibidu le go kwa bohloko ga nnyane mo ba tlhabetšwego gona. Palo ya dipersente tša go feta 5 go ya go 15 tša batho ba ka ba le letadi, ba opa ke hlogo, goba ba kwa ba nyaka go hlatša. Morago ga go fetelwa ke bolwetši bja rabies ga go na ditlamorago tša kgatlhano ya tšhomišo ya yona. Dikenti tše dintši ga di na thiomersal. Dikenti tše di dirilwego ka thišu ya mogalatšhika di a dirišwa dinageng tše mmalwa, gantši ka Asia, Latin Amerika, gomme ga di šome gabotse kudu ebile di na le ditlamorago tše dintši. Ka fao tšhomišo ya tšona ga e eleletšwe ke ba Mokgatlo wa Maphelo wa Lefase.[5]
Theko ya lebenkeleng e magareng ga 44 le 78 USD ya kalafi go tloga ka 2014.[6] Ka United States theko ya kalafi ya bolwetši bja rabies e feta 750 USD.[7]
Epidemiolotši[lokiša | edit source]
Bolwetši bja rabies bo baka palo ya mahu a go feta 26,000 go ya go 55,000 lefaseng ka bophara ka ngwaga.[1][8] Palo ya go feta 95% ya mahu ao a diragala ka Asia le Afrika.[1] Bolwetši bja rabies bo hwetšagala dinageng tša go feta 150 le dikontinente ka moka eupša le ka Antarktika.[1] Batho ba go feta dimilione tše 3 ba dula dileteng tša lefase moo bolwetši bja rabies bo hwetšagalago.[1] Bontši bja Europa le Australia, bolwetši bja rabies bo hwetšagala fela go dimmankgagane.[9] Ditšhaba tša ditlhakatlhaka tše dintši tše di nnyane ga di na bolwetši bja rabies le ga tee.[10]
Ditšhupetšo[lokiša | edit source]
- ↑ 1.00 1.01 1.02 1.03 1.04 1.05 1.06 1.07 1.08 1.09 1.10 1.11 1.12 1.13 1.14 1.15 1.16 1.17 "Rabies Fact Sheet N°99". World Health Organization. July 2013. Retrieved 28 February 2014.
- ↑ Cotran RS; Kumar V; Fausto N (2005). Robbins and Cotran Pathologic Basis of Disease (7th ed.). Elsevier/Saunders. p. 1375. ISBN 0-7216-0187-1.
- ↑ 3.0 3.1 3.2 Tintinalli, Judith E. (2010). Emergency Medicine: A Comprehensive Study Guide (Emergency Medicine (Tintinalli)). McGraw-Hill. pp. Chapter 152. ISBN 0-07-148480-9.
- ↑ Hemachudha T, Ugolini G, Wacharapluesadee S, Sungkarat W, Shuangshoti S, Laothamatas J (May 2013). "Human rabies: neuropathogenesis, diagnosis, and management.". Lancet neurology 12 (5): 498–513. doi:10.1016/s1474-4422(13)70038-3. PMID 23602163.
- ↑ 5.0 5.1 5.2 5.3 "Rabies vaccines: WHO position paper" (PDF). Weekly epidemiological record 32 (85): 309–320. Aug 6, 2010.
- ↑ "Vaccine, Rabies". International Drug Price Indicator Guide. Retrieved 6 December 2015.
- ↑ Shlim, David (June 30, 2015). "Perspectives: Intradermal Rabies Preexposure Immunization". Retrieved 6 December 2015.
- ↑ Lozano R, Naghavi M, Foreman K, Lim S, Shibuya K, Aboyans V, Abraham J, Adair T, Aggarwal R; et al. (Dec 15, 2012). "Global and regional mortality from 235 causes of death for 20 age groups in 1990 and 2010: a systematic analysis for the Global Burden of Disease Study 2010.". Lancet 380 (9859): 2095–128. doi:10.1016/S0140-6736(12)61728-0. PMID 23245604.
- ↑ "Presence / absence of rabies in 2007". World Health Organization. 2007. Retrieved 1 March 2014.
- ↑ "Rabies-Free Countries and Political Units". CDC. Retrieved 1 March 2014.


text:
“Aa! Aa! Aa!” a realo Koketso.
Koko o be a swaregile setofong gomme ga aka a retologa. “Ke eng, Koketso?” a botšiša.
“AAA! AAA! AAA!” Koketso a goeletša. “Maoto a ka a bohloko. Dieta tša ka ke tše dinnyane kudu.”
Koko o ile a retologa a mo lebelela. “Ga ke tshepe, Koketso. Dieta tšeo ga se tša kgale. Leoto la gago le ka se gole bjalo, ka nakwana.”
“Ijoo, Koko,” a realo Koketso, “mogongwe di be di ka se nkgobatše kudu ge nkabe e se tše disotho ebile di sa befa kudu. Mogongwe ge nkabe di le boleta, e le dieta tša botse tša go ba le dibenyane le malente, di be di tla ntekana gabotse.”
Koko o ile a retologa a hudua poto ya gagwe. “Mogongwe,” a realo.
“Hle, Koko,” a realo Koketso. “Gosasa nka se ye moletlwaneng ka dieta tše tše disotho tša go befa.”
“Ke a bona,” a realo Koko, a kgabelela dieiye.
Koketso o ile a tšola dieta, gomme a ya ka ntle a lla.
Malome Koos wa go tšofala o ile a feta fao ka terole ya gagwe ya go ya mabenkeleng. “Molato ke eng, Koketso?” a botšiša.
“Gosasa ke ya moletlwaneng wa letšatši la matswalo la mogwera wa ka wa mmakgonthe,” a realo Koketso, “gomme ga ke na dieta tša botse tše nka di aparago.”
Ka fao Malome Koos a lebelela dilo tše di lego ka teroleng ka moka ga tšona, efela a hwetša phere ya diteki tša kgale tša go ba le mašoba.
“Tshwarelo,” a realo. “Nkase kgone go go thuša, Koketso.”
“Ke a leboga ge o lekile,” gwa sekhumola Koketso.
Ka morago go ile gwa tšwelela theraka ya go rwala matlakala gomme ya ema ka ntle ga ntlo.
“O llelang, Koketso?” mootledi a botšiša.
“Ke nyaka dieta tša go ya moletlwaneng,” a realo Koketso, “gomme ga ke tsebe gore ke tla di hwetša kae.”
“Ijoo,” a realo mootledi. “Dieta ka moka tše di lego ka mo therakeng di kopane le matlakala. Efela ke phela ke bona dieta ka metomong ya matlakala – go swanetše go ba go na le batho ba bantši fa ba go ba le dieta tše ba sa di nyakego. O reng o sa botšiše bagwera ba gago?”
Koketso a nagana gore ke kgopolo ye botse yeo. Gomme a ya go bona mogwera wa gagwe, Moh Salmon.
“Dumela!” a goeletša. “Moh Salmon, Ke nyaka dieta tša go ya moletlwaneng. Naa o na le dieta tša go ya moletlwaneng tše o ka mphago tšona?”
Moh Salmon a tla lebating a swere phere ya dieta. “Ke tše, Koketso,” a realo, “o ka di tšea, efela ke tšhošwa gore serethe se sengwe se a tšhekgatšhekga.”
Dieta di be di le botse ebile di benya gomme Koketso a nagana gore di botse. “Ke a leboga, Moh Salmon!” a realo. Koketso o ile a apara dieta a bina gannyane. Efela serethe sa go tšhekgatšhekga se ile sa tšhekgatšhekga kudu. Kgwehle! Tša dira bjalo ge Koketso a sepela tseleng, kgwehle-kgwehle!
“Aowa, hle,” a realo Koketso, “nka se ye moletlwaneng ka dieta tša go tšhekgatšhekga!” Gomme o ile a bušetša dieta go Moh Salmon a mo leboga ge a lekile go mo thuša.
“Nkane o sa kgopele dieta go motswalago Pinky?” gwa šišinya Moh Salmon.
Gomme Koketso a dira bjalo.”Dumela!” a realo ntlong ya Pinky. “Pinky, ke nyaka dieta tša go ya moletlwaneng. Naa o na le dieta tša go ya moletlwaneng tše o ka mphago tšona?”
Pinky o ile a ya go lebelela ka khapoteng ya gagwe. “Ke tše, o ka di tšea,” a realo go Koketso. Dieta di be di na le dipelo tše dinnyane tše dihubedu gohle ebile se sengwe le se sengwe se na le segole se sešweu se segolo. Koketso o be a thabile kudu.
“Ke a leboga, Pinky!” a realo. O ile a apara dieta a bina gannyane. Dieta di be di le botse kudu, efela di be di mo pateletša kudu menwaneng ya maoto.
“Itšhuu,” a realo Koketso. “Nka se ye moletlwaneng ka dieta tša go mpata.” O ile a bušetša dieta go Pinky gomme a mo leboga ge a lekile go mo thuša.
“Nkane o sa kgopele dieta go Mmane Shirley?” gwa šišinya Pinky.
Gomme Koketso a dira bjalo. Efela dieta tša Mmane Shirley e be e le tše dikgolo kudu ka fao a ilego a swanela go di goga – kgorru, kgorru, kgorru, kgorru. Ka fao Koketso o ile a swanela go di bušetša.
Koketso o ile a ya go batho bohle bao a ba tsebago. Gomme gohle mo a ilego, bagwera ba gagwe ba mo file dieta gore a di lekanye.
Efela ga se gwa ba le tša go loka. Dieta tša Pumla di be di onetše ka fao e lego gore menwana ya maoto a Koketso e be e tšwela ka ntle gomme direthe di ahlame – phahla, phahlaphahla-phahla. Dieta tša Mma Maloyi di be di na le direthe tše di telele kudu tša go wiša Koketso gantši ebile di mo thinya dikgokgoilane. Dieta tša Moh Naidoo wa go tšofala di be di le kaone, efela di dira lešata kudu. Tswii, tswiitswii-tswii. Koketso ga a hwetše dieta tše a di nyakago, ka fao o ile a ya gae.
O ile a hwetša Koko ka moraleng. “Hei Koko,” Koketso a realo ka go nyama, “Ke tšwa gohle, ke lekile ka ba ka leka, efela GA GO YO a nago le dieta tše a ka mphago tša go ya moletlwaneng!”
“Bothata ke eng ka tšeuwe?” a realo Koko, a šupa phere ya dieta ye e lego tafoleng.
Koketso o ile a lebelela. Dieta di be di phadima di na le malente a mapinki.
Koketso o ile a apara dieta a bina a ba a dikologa ka moraleng. Dieta di be di mo lekana gabotse gomme di sa dire kgwehle goba kgorru goba phahla goba tswii. “Ke a di rata, Koko,” a realo. “O di hweditše kae?”
“Ke dieta tša gago tše di sotho-tša-go-befa,” a realo Koko. “Ka nako ye o be o sepetše mmamaphegwana o ile a tla a di botsefatša.”
Koketso o ile a lebelela tafola a myemyela. “Aowa, Koko, mmamaphegwana yoo ke wena!” a realo. “Ke bona seroto sa gago sa dilo tša go šoma … le sekgomaretši … le sebekenyi! Ke a tseba gore ke wena!”
Koko o ile a segela ka gare.
“Ke a go rata, Koko,” a realo Koketso ebile a mo gokara lethekeng.
“Le nna ke a go rata, Koketso,” a realo koko. “Ke holofela gore bjale dieta tšeo di go lekana bokaone.”
“Ee,” a realo Koketso, “di ntekana gabotse!”
E ba le boitlhamelo!
Efa bana ba gago pampiri le dikherayone/dikherayone tša phensele. Šišinya gore ba thale seswantšho sa phere ya dieta yeo ba tla ratago go e apara moletlong wa go kgethega.


text:
DITSELA TŠA GO HWETŠA LETHABO LA LAPA
Go Dirišana le Bao ba Lego ka Ntle ga Lapa la Gago la Lenyalo la Bobedi
MARGARET, * MOTSWADI YO E SEGO WA MADI WA KUA AUSTRALIA: “Yo e kilego ya ba mosadi wa monna wa ka o be a boditše bana gore ba se ke ba kwa selo le ge e le sefe seo ke se bolelago—go akaretša le selwana se bonolo se swanago le gore ‘Le gopoleng go hlapa meno a lena.’” Margaret o nagana gore lenyalo la gagwe le be le šulafatšwa ke mokgwa woo o aroganyago.
Bao ba lego malapeng a lenyalo la bobedi ba lebeletšana le ditswalano tša moswananoši le tšeo gantši di bakago mathata le bao ba sa dulego le bona ka gae. * Batswadi ba bantši bao e sego ba madi ba swanetše go dirišana le batswadi ba bangwe ba bana ge go tliwa ditabeng tša go etelwa ga bana, go ba laya le go ba thekga ka ditšhelete. Bagwera gotee le metswalo le bona ba ka thatafalelwa ke go tlwaelana le ditho tše difsa tša lapa. Ela hloko kamoo keletšo e tšwago Beibeleng e ka thušago lapa la lena la bobedi go lebeletšana le ditlhohlo tšeo.
TSWALANO 1: MOTSWADI YO MONGWE WA NGWANA
Mma yo e sego wa madi wa kua Namibia yo a bitšwago Judith o re: “Mmago bana bao o kile a ba botša gore ke be ke fo ba mosadi yo mofsa wa tatago bona le gore bana bao re bego re tla ba le bona e be e ka se be bana babo bona. Mantšu a gagwe a ile a ntlhaba ka gobane ke rata bana bao bjalo ka ge eka ke ba ka.”
Ditsebi di dumelelana ka gore tswalano le motswadi yo mongwe wa ngwana e ka ba taba e thata yeo e aroganyago lapa la bobedi. Gantši, mmago bana le mmago bona yo e sego wa madi ke bona ba bago le bothata bjo bogolo. Ke’ng seo se ka thušago?
Tsela ya go atlega: Bea mellwane e lekalekanego. Ge e ba o leka go tswalelela motswadi yo mongwe ka ntle ka mo go feletšego, ngwana wa gago a ka tlaišega maikwelong. * Batswadi ba ngwana, bao ba ‘mmelegego,’ ba kgatha tema ya moswananoši bophelong bja gagwe. (Diema 23:22, 25) Ka lehlakoreng le lengwe, ge e ba o dira gore yo e kilego ya ba molekane wa gago a tutuetše ba lapa la gago kudu, o ka ferekanya gaešita le go galefiša molekane wa gago yo mofsa. Katanela go ba le tekatekano, o bee mellwane e lekalekanego bakeng sa go šireletša lenyalo la gago, mola o dutše o dirišana le motswadi yo mongwe go fihla bokgoleng bjo itšego.
DITŠHIŠINYO BAKENG SA BATSWADI
Ge o boledišana le yo e kilego ya ba molekane wa gago, bolela feela ka bana gomme o fokotše go bolela ka ditaba tše dingwe. Ka mohlala, mo gongwe o ka botšiša ka bohlale ge e ba go kgonega go rulaganya nako yeo o ka letšago mogala ka yona ka mehla mosegare. Seo gantši se kaone go feta ge o letša ka nako le ge e le efe goba go letša e šetše e le bošego.
Ge e ba e se wena o hlokometšego bana, mohlomongwe o ka dula o ikgokaganya le bona ka go ba leletša mogala, go ba ngwalela mangwalo, go ba romela melaetša mogalathekeng goba go ba ngwalela e-mail. (Doiteronomio 6:6, 7) Ba bangwe ba bile ba boledišana ka kgokagano ya go bonana ka bidio (videoconferencing). O ka kwešiša dinyakwa tša bana ba gago gotee le mathata a bona—gomme wa ba nea keletšo e botse le go ba thuša—go feta kamoo o naganago ka gona.
DITŠHIŠINYO BAKENG SA BOMMA BAO E SEGO BA MADI
‘Kwela bohloko’ mmago bana ka go mo hlalosetša gore ga o leke go mo tšeela legato. (1 Petro 3:8) Dula o mo tsebiša gore bana ba phela bjang ge bana ba gagwe ba ena le wena, o mmotša kudu ka dilo tše dibotse. (Diema 16:24) Mo kgopele gore a go eletše, gomme o mo leboge ge a go eletša.
Lekanyetša tsela yeo o ba bontšhago lerato ka yona ge mmago bona a le gona. Beverly, mma yo e sego wa madi wa kua United States, o re: “Bana ba monna wa ka ba banyenyane ba be ba nyaka go mpitša mma. Re ile ra dumelelana gore go be go lokile gore ba mpitše bjalo ka gae, eupša ba se mpitše mma ge ba be ba ena le mmago bona, Jane, goba ge ba ena le ba gabo. Nna le Jane re ile ra phedišana gabotse ka morago ga se. Ge e le gabotse, ka morago re ile ra swarišana tabeng ya go thuša bana ka dipapadi tša sekolo le ge ba intšha ka sekolo.”
DITŠHIŠINYO TŠA GO THUŠA BATSWADI LE BATSWADI BAO E SEGO BA MADI GORE BA PHEDIŠANE
Le ka mohla o se ke wa bolela gampe ka motswadi yo a sego gona goba motswadi yo e sego wa madi moo bana ba go kwago. Go bonolo go wela poledišanong e bjalo e sa agego, eupša e gateletša ngwana kudu. Le gona ga o tsebe gore mantšu ao a gago a ka fetišwa neng. (Mmoledi 10:20) Ge e ba ngwana a bolela gore motswadi yo mongwe goba motswadi yo e sego wa madi o boletše gampe ka wena, lebiša tlhokomelo maikwelong a ngwana. Mo gongwe o ka re: “Ke swabišwa ke gore o ile wa kwa seo. Mmago o nkgalefetše, gomme ka dinako tše dingwe ge batho ba galefile, ba bolela dilo tšeo di sa lokago.”
Leka go dira gore melao le tayo ya lapa la gona bjale di swane le tša lapa la pele. Ge e ba go sa kgonege, hlalosa go se swane ga tšona ka ntle le go nyenyefatša motswadi yo mongwe. Ela hloko boemo bjo bo latelago:
Mma yo e sego wa madi: Tim, ke kgopela gore o anege toulo ya gago.
Tim: Kua ga mma, re di tlogela mo fase ke moka a di anega.
Mma yo e sego wa madi (ka bogale): Ee, o fo ba a le ruta go tšwafa.
Na karabelo ye e ka ba kaone?
Mma yo e sego wa madi (a theošitše maswafo): Ke a go kwa. Eupša mo re ikanegela tšona.
Phema go rulaganyetša bana ba gago go dira dilo tše itšego nakong yeo ba tlago go e fetša le motswadi yo mongwe. (Mateo 7:12) Ge e ba o ka se kgone go fetoša nako yeo, kgopela tumelelo go motswadi yo mongwe pele o ka botša bana seo o se rulagantšego.
LEKA MOKGWA WO: Nakong e tlago ge o kopana le yo e kilego ya ba molekane wa mogatša’go goba yo e kilego ya ba molekane wa gago, gata megato ye yeo e latelago:
Mo lebelele ka mahlong gomme o myemyele. Phema go fegelwa, go lekeletša magetla goba go phethola mahlo.
Mmitše ka leina ge o mo dumediša. Ka mohlala, e re, “Dumela Jane.”
Mo akaretše poledišanong ge e ba le dutše le le sehlopha.
TSWALANO 2: BANA BAO BA GODILEGO
Puku ya Step Wars e tsopola mosadi yo mongwe yo a bego a llišwa ke tsela yeo monna wa gagwe a bego a fela a ema le bana ba gagwe ba ba godilego gomme a gana go dumela gore ga ba mo sware ka botho. Mosadi yoo o re: “Ke galefa kapejana.” O ka dira bjang gore ditswalano tša gago le bana ba ba godilego di se ke tša senya lenyalo la gago?
Tsela ya go atlega: Bontšha kwelobohloko. Beibele e re: “Anke yo mongwe le yo mongwe a tšwele pele a tsoma seo se holago motho yo mongwe, e sego seo se holago yena a nnoši.” (1 Bakorinthe 10:24) Leka go kwešiša maikwelo a motho yo mongwe le go ikwa bjalo ka yena. Bana bao ba godilego bao e sego ba madi ba ka boifa go se sa ratwa ke motswadi wa bona. Goba mo gongwe ba ka nagana gore ge ba amogela motswadi yo e sego wa madi, ba tla be ba sa botegele lapa labo bona la pele. Ka nako e swanago, batswadi ba ka tshwenywa ke gore go sola bana ba bona go tla ba tloša kgauswi le bona.
Go e na le go leka go ba gapeletša gore le be bagwera, dira gore tswalano ya gago le bana ba molekane wa gago e itlele feela. Ka kakaretšo, ga se gabohlale go leka go gapeletša motho yo mongwe gore a go rate e le ka kgonthe. (Sefela sa Difela 8:4) Ka gona, leka go ba le ditebelelo tše di lekalekanego le tša kgonthe tabeng ya go tlwaelana le bana ba gago bao e sego ba madi.
O se ke wa bolela selo se sengwe le se sengwe seo o se naganago goba go ntšha maikwelo a gago, gaešita le ge o swarwa gampe. (Diema 29:11) Ge e ba o tloga o thatafalelwa ke go laola polelo ya gago, rapela go swana le Kgoši Dafida wa Isiraele yo a itšego: “Anke o beele molomo wa ka moleti, hle Jehofa; anke o šetše mojako wa melomo ya ka.”—Psalme 141:3.
Ge e ba o kgetha go dula ntlong yeo bana ba godišeditšwego go yona, o ka makatšwa ke go bona tsela yeo ba sa dutšego ba e rata. Leka go fokotša diphetogo tšeo o di dirago, kudukudu diphapošing tša bona tša kgale. Mo gongwe o ka ba wa naganela go hudugela ntlong e mpsha.
LEKA MOKGWA WO: Ge e ba bana ba gago bao e sego ba madi ba ba godilego ba tšwela pele ba go swara gampe goba ba sa go hlomphe, botša molekane wa gago kamoo o ikwago ka gona gomme o theetše dikgopolo tša gagwe ka kelohloko. O se ke wa gapeletša molekane wa gago go phošolla bana. Go e na le moo, lekang go kwešišana. Ge le šetše le “nagana ka go dumelelana” ka boemo bjoo, le ka swarišana go bo kaonefatša.—2 Bakorinthe 13:11.
TSWALANO 3: METSWALO E MENGWE GOTEE LE BAGWERA
Marion, mma yo e sego wa madi wa kua Canada, o re: “Batswadi ba ka ba be ba fela ba nea morwa wa ka dimpho eupša ba sa nee bana ba monna wa ka. Re be re leka go ba rekela dimpho ka borena, eupša ka dinako tše dingwe re be re sa kgone.”
Tsela ya go atlega: Etiša lapa la gago le lefsa pele. Botša metswalo ya gago gotee le bagwera kamoo lapa la gago le lefsa le tlago pele ka gona bophelong bja gago. (1 Timotheo 5:8) Ka ge o ka se letele gore metswalo ka moka gotee le bagwera ba rate ditho tše difsa tša lapa di tloga fase, o ka ba kgopela gore ba di sware gabotse le ka botho. Hlalosa kamoo bana ba tlago go kwa bohloko ka gona ge e ba ba ka se bontšhwe botho e bile ba sa šetšwe.
Leka go dira gore makgolo le rakgolo ba lenyalong la pele ba kgathe tema bophelong bja bana ba gago. Mma wa kua Engelane yo a bitšwago Susan o anega ka gore: “Ke ile ka nyalwa gape ka morago ga dikgwedi tše 18 monna wa ka wa pele a hlokofetše, gomme batswadi ba gagwe ba ile ba thatafalelwa ke go amogela monna wa ka yo mofsa. Dilo di ile tša kaonefala ge re be re ba akaretša kutšwanyana, re dira gore bana ba ba leletše mogala gomme re ba leboga bakeng sa thekgo ya bona.”
LEKA MOKGWA WO: Hlaola mogwera goba wa leloko yoo o thatafalelwago kudu ke go ba le tswalano e botse le yena, gomme o ahlaahle le molekane wa gago kamoo o ka kaonefatšago tswalano yeo ka gona.
Ditswalano le bao le sa dulego le bona ka gae di ka bakela lenyalo la gago la bobedi mathata. Lega go le bjalo, diriša keletšo ya Mangwalo, gomme lapa la gago le ka hwetša tšhegofatšo yeo Beibele e e holofetšago ya gore: “Lapa le tla agwa ka bohlale, la tiišwa ka temogo.”—Diema 24:3.
^ ser. 3 Maina a mangwe a fetotšwe.
^ ser. 4 Bakeng sa tsebišo e oketšegilego mabapi le go lebeletšana le ditlhohlo tše dingwe, bona lelokelelo la dihlogo tše di thomago letlakaleng la ka ntle leo le rego “Ditsela tša go Atlegiša Malapa a Lenyalo la Bobedi” ka tokollong ya Phafoga! ya July-September 2012, yeo e gatišitšwego ke Dihlatse tša Jehofa.
^ ser. 8 Ke therešo gore ge e ba yo e kilego ya ba molekane wa gago a le tšhošetša goba a le goboša, o ka swanelwa ke go bea mellwane e tiilego bakeng sa go šireletša ba lapa la gago.
IPOTŠIŠE GORE . . .
Nka phedišana bjang gabotse le yo e kilego ya ba molekane wa mogatša’ka?
Re ka thuša bjang metswalo gotee le bagwera gore ba se ke ba senya lapa la rena ba sa lemoge?


text:
BAFSA BA A BOTŠIŠA
Nka Kgaotša Bjang go Dula ke Nyamile?
“Nako le nako ge bagwera ba ka ba sa kgone go lebeletšana le mathata a bona, ke ba thuša go a rarolla le go dira gore ba ikwe ba le kaone. Eupša ka morago ga moo ke ya gae ka tsena ka phapošing ya ka ka lla, gomme se se tsebja ke batho ba sego kae feela.”—Kellie.
“Ge ke nyamile, ga ke nyake motho kgauswi le nna. Ge e ba ke laletšwa felo tsoko, ke itirela mabakanyana a go se ye moo. Ke kgona go fihlela ba lapa lešo gore ke nyamile. Ba nagana gore ga ke na bothata.”—Rick.
Na o kile wa ikwa bjalo ka Kellie goba Rick? Ge e ba go le bjalo, o se ke wa fo kitimela go phetha ka gore o na le bothata. Therešo ke gore motho yo mongwe le yo mongwe o a nyama ka dinako tše dingwe. Gaešita le banna le basadi bao ba botegago ba ka Beibeleng ba ile ba nyama.—1 Samuele 1:6-8; Psalme 35:14.
Ka dinako tše dingwe, o ka tseba gore o nyamišitšwe ke eng; mola ka dinako tše dingwe o ka se tsebe. Anna wa nywaga e 19 o re: “Ga o nyame feela ge o le mathateng. O ka nyama ka nako le ge e le efe, gaešita le ge o se na mathata. Go a makatša, eupša go a direga!”
Go sa šetšwe gore o nyamišitšwe ke eng—goba gaešita le ge o sa tsebe lebaka—o ka dira’ng ge o ikwa o nyamile kudu? Leka go dira se se latelago:
Bolela ka seo. Ge Jobo a be a le mathateng, o itše: “Ke tla bolela ke šulafaletšwe moyeng!”—Jobo 10:1.
Kellie o re: Go a makatša gore ka morago ga go bolela le motho yo mongwe ke ikwa ke imologile. Mafelelong motho yo mongwe o tseba mathata a ka. Go ba bjalo ka ge eka o theoša thapo gomme a nntšha ka moleteng wo ke bego ke kgakgetšwe ka go wona!
Ngwala ka taba yeo. Ge go nyama go go šulafaletša bophelo, gona leka go ngwala maikwelo a gago fase. Ka dinako tše dingwe, Dafida o ngwadile ka manyami a gagwe dipsalmeng tša gagwe tšeo di buduletšwego. (Psalme 6:6) Go ngwala ka maikwelo a bjalo go ka go thuša go “lota bohlale le tlhaologanyo.”—Diema 3:21.
Heather o re: “Go ngwala go nthuša go hlaphogelwa. Ge e ba o ka kgona go ngwala mathata a gago le go a rarolla, gona o ka kgona go theoša maswafo.”
Rapela ka taba yeo. Beibele e re ge e ba o rapela ka dilo tšeo di go tshwenyago, ‘khutšo ya Modimo yeo e fetago kwešišo yohle ya batho e tla diša pelo ya gago le matla a gago a monagano.’—Bafilipi 4:6, 7.
Esther o re: “Ke be ke ipotšiša gore ke nyamišitšwe ke eng, eupša ka se hwetše karabo. Ke ile ka kgopela Jehofa gore a nthuše gore ke thabe. Ke be ke lapišitšwe ke go nyama ntle le lebaka. Mafelelong ke ile ka kgaotša go nyama. O se ke wa tšeela fase matla a thapelo!”
Tšhišinyo: Diriša Psalme 139:23, 24 e le mohlala wa thapelo ya gago go Jehofa. Tšhollela pelo ya gago go yena, gomme o mo kgopele gore a go thuše go tseba gore o nyamišitšwe ke eng.
Go tlaleletša ditšhišinyong tšeo di boletšwego ka mo godimo, Lentšu la Modimo, Beibele, le lona le ka go thuša. Go nagana ka dikgopolo tše di agago tšeo di ka hwetšwago dipegong tša Beibele go ka fetoša maikwelo a gago.—Psalme 1:1-3.
Ge go Nyama go sa Fele
Ryan o re: “Mesong e mengwe, ke fo duma go se tsoge gore ke pheme go lebeletšana le letšatši le lengwe gape leo le se nago morero.” Ryan o na le kgateletšego e tseneletšego ya monagano gomme ga se yena a nnoši. Dinyakišišo di šišinya gore mo e ka bago mofsa o tee go ba bane o ba le mohuta o itšego wa kgateletšego ya monagano pele e ka ba motho yo mogolo.
O ka tseba bjang gore o na le kgateletšego ya monagano? Maswao a mangwe a akaretša go fetoga kudu ga maikwelo le boitshwaro, go ba tšhikanoši, go se dume go dira selo, go fetoga mo go lemogegago ga mekgwa ya go ja le ya go robala le go ikwa o se sa na mohola goba go ikwa o le molato go sa nyakege.
Ke therešo gore ka dinako tše dingwe mo e ka bago motho yo mongwe le yo mongwe o ba le a mangwe a maswao ao goba letee la wona. Eupša ge e ba maswao ao a tšwela pele a le gona ka dibeke tše mmalwa, go re’ng o sa boledišane le batswadi ba gago gore o ye ngakeng? Ngaka e ka go thuša go bona ge e ba go nyama ga gago go nyaka kalafo.
Ge e ba o na le kgateletšego e tseneletšego ya monagano, seo ga se sa swanela go go leša dihlong. Balwetši ba bantši ba ile ba thoma go ikwa ba le kaone ka morago ga go hwetša kalafo—mohlomongwe ba ile ba thoma go ikwa ba le kaone go feta kamoo ba ilego ba ikwa ka gona ka nako e telele! Go sa šetšwe gore go nyama ga gago go bakwa ke kgateletšego ya monagano goba go se bjalo, gopola mantšu a kgothatšago a Psalme 34:18 ao a rego: “Jehofa o kgauswi le ba dipelo tše di robegilego; o phološa ba meoya e nyamilego o šoro.”
Ithute ka mo go oketšegilego
PHAFOGA!
Ke Phelela Eng?
Ke’ng seo se ka dirago gore motho a lebelele lehu e le mogwera?


text:
GO HLALOSA TABA KA GO THALA DISWANTŠHO
Lebeletšana le Kgateletšo ya Dithaka!
Bona kamoo o ka kgonago go itirela diphetho.
Ithute ka mo go oketšegilego
Kamoo o ka Fenyago Kgateletšo ya Dithaka
Kgateletšo ya dithaka e ka dira gore batho ba lokilego ba dire dilo tše mpe. Ke’ng seo o swanetšego go se tseba ka yona, le gona o ka lebeletšana bjang le yona?
Nka Ganetša Diteko Bjang?
Ithute ka megato e šomago yeo o ka e gatago go fokotša goba go fediša kgateletšo.
Go Thwe’ng ge e ba ke Gatelelwa go ba le Thobalano?
Na go ineela go na le mohola? Na o tla itshola?


text:
Ditsela tša go Hwetša Lethabo la Lapa
Go Atlega Ngwageng wa Mathomo wa Lenyalo
Monna yo mongwe o re: “Ke a tlabega ge ke lemoga gore nna le mosadi wa-ka re fapane e le ruri! Ka mohlala, ke rata go tsoga mesong kudu, eupša o rata go dula go fihlela bošego kudu. Seo se ntlabago kudu, ke pheto-phetogo ya gagwe ya maikwelo! Se sengwe gape—ge ke apea, o ntshwaya-swaya diphošo, kudu-kudu ge ke hlwekiša diatla tša-ka ka lešela la go phumola dibjana.”
Mosadi wa gagwe o re: “Monna wa-ka ga a bolele kudu. Eupša ke tlwaetše ba lapa lešo. Ba rata go bolela, kudu-kudu dinakong tša dijo. Le gona, ge monna wa-ka a apea, o iphumola diatla ka lešela leo a phumolago dibjana ka lona! Seo se a ntena! Ke ka baka la’ng go le thata ka tsela ye go kwešiša banna? Batho ba dira bjang gore lenyalo le atlege?”
GE E ba o sa tšwa go tsena lenyalong, na o ile wa lebeletšana le ditlhohlo tše swanago le tše? Na go bonagala eka molekane wa gago ka ponyo-ya-leihlo a ile a thoma go ba le diphošo le mafokodi ao a bego a se gona ge le be le sa le lefereyong? O ka fokotša bjang mafelelo a “mathata a letšatši le letšatši ao banyalani ba tlago go ba le ona”?—1 Bakorinthe 7:28, Today’s English Version.
Sa pele, o se ke wa letela gore ka gobane le nyalane, wena le molekane wa gago gatee-tee le fetogile ditsebi tša bophelo bja lenyalo. O ka fo ba o ile wa hwetša bokgoni bja go dirišana le batho ge o be o se lenyalong, e bile mohlomongwe bo ile bja kaonefala ge o be o le lefereyong. Lega go le bjalo, lenyalo le tla leka bokgoni bjoo ka ditsela tše difsa gomme gwa nyakega gore o hwetše bokgoni bjo bofsa. Na o tla dira diphošo? Ee, go bjalo. Na o tla hwetša bokgoni bjo bo nyakegago? Ee, o tla bo hwetša!
Tsela e kaone-kaone ya go hwetša bokgoni le ga e le bofe ke ka go botšiša motho yo a nago le bokgoni bjoo gomme o diriše keletšo yeo a go neago yona. Setsebi se segolo kudu sa lenyalo ke Jehofa Modimo. Go ba gona, ke Yena yo a re bopilego re e-na le kganyogo ya go nyala. (Genesi 2:22-24) Ela hloko kamoo Lentšu la gagwe, e lego Beibele, le ka go thušago ka gona go lebeletšana le ditlhohlo le go hwetša bokgoni bjo o bo nyakago go dira gore lenyalo la gago le swarelele le go fetela ka kua ga ngwaga wa mathomo.
BOKGONI 1. ITHUTENG GO BOTŠIŠANA
Go na le ditlhohlo dife?
Keiji, * monna yo a lego lenyalong wa Japane, ka dinako tše dingwe o be a lebala gore diphetho tšeo a di dirago di kgoma mosadi wa gagwe. O re: “Ke be ke amogela ditaletšo ntle le go botšiša mosadi wa-ka. Ke be ke tla lemoga ka morago gore o be a ka se kgone go ya moo re laleditšwego gona.” Allen, monna yo a lego lenyalong wa Australia, o re: “Ke be ke nagana gore ga se gwa swanela gore monna a botšiše mosadi wa gagwe pele a dira diphetho.” Se e ile ya ba tlhohlo go yena ka baka la setlogo sa gagwe. Dianne, wa Brithania, le yena o bile le boemo bjo bo swanago. O re: “Ke be ke tlwaetše go kgopela ba lapa lešo keletšo. Ka gona, mathomong ke be ke botšiša bona go e na le go botšiša monna wa-ka ge ke be ke dira diphetho.”
Tharollo ke efe?
Gopola gore Jehofa Modimo o lebelela banyalani e le “nama e tee.” (Mateo 19:3-6) Mahlong a gagwe, ga go na tswalano e nngwe ya batho yeo e lego bohlokwa go feta ya magareng ga monna le mosadi! Go boloka tswalano yeo e le matla, poledišano e botse e bohlokwa.
Monna le mosadi ba ka ithuta mo gontši ka go hlahloba tsela yeo Jehofa Modimo a ilego a boledišana le Aborahama ka yona. Ka mohlala, hle bala poledišano ye yeo e begilwego go Genesi 18:17-33. Ela hloko gore Modimo o ile a godiša Aborahama ka ditsela tše tharo. (1) Jehofa o hlalositše seo a bego a ikemišeditše go se dira. (2) O ile a theetša ge Aborahama a be a hlalosa pono ya gagwe. (3) Go fihla bokgoleng bjo bo kgonegago, Jehofa o ile a fetoša tsela ya gagwe ya go dira dilo a e dumelelanya le kgopelo ya Aborahama. O ka diriša bjang mokgwa o swanago ge o boledišana le mosadi wa gago?
LEKA MOKGWA WO: Ge le ahla-ahla ditaba tšeo di tlago go kgoma molekane wa gago, (1) hlalosa kamoo o ka ratago go swaragana le boemo ka gona, eupša o tšweletše dikgopolo tša gago e le ditšhišinyo, e sego diphetho goba ditaelo; (2) kgopela molekane wa gago gore a hlalose pono ya gagwe gomme o lemoge gore molekane wa gago o na le tshwanelo ya go ba le pono e fapanego; gomme (3) o dire gore “go leka-lekana ga [gago] go tsebje” ka go dira ka go dumelelana le seo se ratwago ke molekane wa gago nako le nako ge go kgonega.—Bafilipi 4:5.
BOKGONI 2. ITHUTE GO BA ŠEDI
Go na le tlhohlo efe?
Go ithekgile ka lapa la geno goba setšo, o ka ba o tlwaetše go bolela dipono tša gago ka go tia, goba o sa šetše. Ka mohlala, Liam, wa Yuropa, o re: “Moo ke tšwago gona, batho gantši ga ba šedi. Tsela ya-ka ya go se šetše ge ke itlhalosa gantši e be e nyamiša mosadi wa-ka. Ke ile ka swanelwa ke go ithuta go ba bonolo.”
Tharollo ke efe?
O se ke wa nagana gore molekane wa gago o nyaka go boledišwa ka tsela yeo o e tlwaetšego. (Bafilipi 2:3, 4) Keletšo yeo moapostola Paulo a e neilego moromiwa e šoma gape le go batho bao ba sa tšwago go nyalana. O ngwadile gore: “Mohlanka wa Morena ga se a swanela go lwa, eupša o swanetše go ba bonolo.” Ka Segerika sa mathomo, lentšu leo le fetoletšwego e le “bonolo” gape le ka fetolelwa e le go ba šedi. (2 Timotheo 2:24) Go ba šedi ke bokgoni bja go lemoga go nyakega ga go lebeletšana le boemo ka kelohloko le go swaragana le boemo ka botho, ntle le go baka kgopišo.
LEKA MOKGWA WO: Ge molekane wa gago a go galefiša, akanya o bolela le mogwera wa paale goba o bolela le mothwadi wa gago, go e na le go akanya o bolela le molekane wa gago. Na o sa dutše o ka diriša segalo se se swanago sa lentšu goba wa kgetha mantšu a swanago? Ke moka o nagane ka mabaka ao a dirago gore molekane wa gago a swanelwe ke go boledišwa ka tlhompho e fetago yeo goba ka šedi go feta mogwera goba mothwadi.—Bakolose 4:6.
BOKGONI 3. ITHUTE GO TLWAELANA LE BOIKARABELO BJA GAGO BJO BOFSA
Go na le tlhohlo efe?
Monna mathomong a ka diriša bohlogo bja gagwe ka tsela yeo e kwešago mosadi wa gagwe bohloko, goba mosadi a ka ba a se a tlwaela go dira ditšhišinyo ka šedi. Ka mohlala, Antonio, monna yo a lego lenyalong wa Italy, o re: “Tate o be a boledišana le mma ka sewelo mabapi le diphetho tša lapa. Ka gona mathomong, ke be ke buša lapa la-ka bjalo ka ge eka ke be ke le kgoši.” Debbie, mosadi yo a lego lenyalong wa Canada, o re: “Ke be ke nyaka gore monna wa-ka e be sethakga. Eupša boemo bja-ka bja kgopolo bja go laola bo be bo mo dira gore a ngangabale.”
Tharollo bakeng sa monna ke efe?
Banna ba bangwe ba lego lenyalong ba nagana gore ge Beibele e re basadi ba ikokobetše e ra gore ba swanetše go kwa bjalo ka ngwana ge a e-kwa motswadi wa gagwe. (Bakolose 3:20; 1 Petro 3:1) Lega go le bjalo, Beibele e bolela gore monna o tla “[kgomarela] mosadi wa gagwe, gomme ba babedi ba e tla ba nama e tee”; ga e bolele se se swanago ka motswadi le ngwana. (Mateo 19:5) Jehofa o hlalosa mosadi e le modiriši, goba modirišani, wa monna wa gagwe. (Genesi 2:18) Ga go moo a hlalosago ngwana e le modiriši, goba modirišani, wa motswadi. Na o nagana gore ge e ba monna a swara mosadi wa gagwe bjalo ka ngwana o hlompha thulaganyo ya lenyalo?
Ge e le gabotse, Lentšu la Modimo le go kgothaletša gore o sware mosadi wa gago ka tsela yeo Jesu a swarago phuthego ya Bokriste ka yona. O ka dira gore go be bonolo go mosadi wa gago go go lebelela o le hlogo ya gagwe ge e ba (1) o sa letele gore a ikokobeletše wena ntle le bosodi di tloga fase le go (2) mo rata bjalo ka ge o rata mmele wa gago, gaešita le ge mathata a tšwelela.—Baefeso 5:25-29.
Tharollo bakeng sa mosadi ke efe?
Amogela gore ga bjale monna wa gago ke hlogo ya gago yeo e kgethilwego ke Modimo. (1 Bakorinthe 11:3) Ge o hlompha monna wa gago, o hlompha Modimo. Ge o gana bohlogo bja gagwe, ga o utolle feela kamoo o ikwago ka gona ka monna wa gago eupša o utolla le kamoo o ikwago ka gona ka Modimo le dinyakwa tša gagwe.—Bakolose 3:18.
Ge le boledišana ka mathata a magolo, ithute go hlasela bothata—e sego semelo sa monna wa gago. Ka mohlala, Mohumagadi Esitere o be a nyaka gore monna wa gagwe e lego Kgoši Ahasiwerosi a lokiše go hloka toka mo go itšego. Go e na le go mo hlasela ka go lebanya, o ile a boledišana le yena ka bohlale. Monna wa gagwe o ile dumela tšhišinyo ya gagwe gomme mafelelong a dira se se nepagetšego. (Esitere 7:1-4; 8:3-8) Go bonagala monna wa gago a tla ithuta go go rata ka mo go tseneletšego ge e ba (1) o mo nea nako ya go tlwaelana gakaone le boikarabelo bja gagwe bjo bofsa bjalo ka hlogo ya lapa le (2) go mo swara ka tlhompho, gaešita le ge a dira diphošo.—Baefeso 5:33.
LEKA MOKGWA WO: Go e na le go dula o gopola diphetogo tšeo molekane wa gago a swanetšego go di dira, e-ba le lelokelelo la diphetogo tšeo wena o swanetšego go di dira. Banna: Ge o befediša mosadi wa gago ka tsela yeo o dirišago goba o palelwago ke go diriša bohlogo bja gago, mmotšiše kamoo o ka kaonefatšago ka gona gomme o ngwale ditšhišinyo tšeo. Basadi: Ge monna wa gago a ikwa eka ga a bontšhwe tlhompho, mmotšiše gore o ka kaonefatša bjang gomme o ngwale ditšhišinyo tšeo.
Dula o E-na le Ditebelelo tše Leka-lekanego
Go ithuta go dula o e-na le tswalano e thabišago le e leka-lekanego ya lenyalo go swana le go ithuta go ragela paesekele. O letela go fela o e-wa ge o dutše o hlagolela kgodišego bjalo ka moragedi wa paesekele. Ka mo swanago, o swanetše go letela go dira diphošo tšeo di lešago dihlong ge o dutše o hwetša phihlelo lenyalong.
Dula o e-na le metlae. Tšeela dipelaelo tša molekane wa gago godimo, eupša o ithute le go sega diphošo tša gago. Diriša dibaka tšeo di tšwelelago tša go dira gore molekane wa gago a thabe ngwageng wa lena wa mathomo wa lenyalo. (Doiteronomio 24:5) Godimo ga tšohle, dumelelang Lentšu la Modimo le hlahla tswalano ya lena. Ge le dira seo, lenyalo la lena le tla tia ngwaga le ngwaga.
^ ser. 9 Maina a mangwe a fetotšwe.
IPOTŠIŠE GORE . . .
Na ke dirile molekane wa-ka mogwera wa kgaufsi yoo ke mo tšhollelago sa mafahleng, goba na ke thabela go boledišana le bangwe?
Diiring tše 24 tše di fetilego, ke’ng seo ke se dirilego ka go lebanya seo se bontšhago gore ke rata molekane wa-ka le go mo hlompha?
Ithute ka mo go oketšegilego
Go Rarolla Mathata Lenyalong la Gago
Melao ya motheo ya Beibele e ka go thuša go rarolla mathata ka tsela e lerato le e hlomphegago. Ela hloko megato e 4 e bohlokwa.
Kgopela Thušo ya Modimo Gore o be le Lenyalo le le Thabilego
Go diriša dipotšišo tše pedi tše bonolo go ka go thuša go kaonefatša lenyalo la gago.


text:
Kgalekgale, lefelo leo le lego maotong a Table Mountain leo gabjale le bitšwago Cape Town, le be le omile le se na selo. Ka nako yeo, go be go thwe Table Mountain e dirilwe ka galase le gore kua godimo ga yona go be go dula pela ya maleatlana, ya go fa batho ditakatso tša bona.
Banna le basadi go tšwa mathokong ohle a Afrika Borwa ba ile ba leka go namela thaba ya galase go fihlelela pela ya maleatlana, efela mahlakore a thaba a be a redimoša kudu ka fao ba bego ba ka se kgone go fihla godimo, le ge ba ka leka eng goba eng.
Ka letšatši le lengwe, mošemanyana wa go bitšwa Khwezi o ile a fihla Cape Town. O be a nyaka go ya ntlhoreng ya thaba. Bošego bjoo o ile nageng gomme a hwetša Lepogo.
“Lepogo,” Khwezi a realo, “ke hloka thušo ya gago. Ge o ka nthuša, ke go tshepiša go tlatša naga ye ya go oma ya go se be le selo ka dimela le diphoofolo. O ka se sa swarwa ke tlala gape.”
Lepogo le ile la lebelela mošemane le swerwe ke tlala. “Ke ka lebaka la eng ke swanetše go go thuša? Nka goja wa tseba,” la realo Lepogo le latswa melomo. Lepogo le ile la naganiša taba ya Khwezi la re, “Ka nnete naga ya go tlala dimela le diphoofolo e tlo kgahliša. Ke a dumela. O nyaka eng?”
“O kgona kudu go namela, gomme ka marofa a gago, re ka go kgona go fihla ntlhoreng ya thaba ya galase,” a realo Khwezi, a namela mokokotlong wa Lepogo.
Ba ile ba sepela nageng, ba putla naga ya go oma, ba ya thabeng ya galase.
Kua botlaseng bja thaba, Lepogo le ile la tsenya marofa a lona ka mahlakoreng a galase ya go redimoša, la thoma go namela. Ba tšere nako ye telele ka ge ba ile ba swanela go namela ka go nanya. E rile ge ba fihla gare, Lepogo la hemela godimo. “Ke lapile kudu go ka tšwela pele,” la realo, le ithekga ka galase. “Ga go kgonege go fihla kua godimo, le ge ke na le marofa.”
Lenong leo e bego e le nonyana ya go tšhoša, le be le fofa go ba dikologa kua godimo.
“Ke na le kgopolo ye botse,” a realo Khwezi, “a re patlame fa re itire e ke re hwile.”
Ba ile ba patlama galaseng ba itira e ke ba hwile. Gateetee, Lenong le ile la kotama le nagana gore le hweditše dijo tša bose.
“Tša bose bjang,” la realo Lenong. “Mahlatse a makaa!”
“Hiya!” gwa goeletša Khwezi, a fofa mokokotlong wa Lepogo a itshwareletša ka monatla wa Lenong. O swere a tiiša. Lenong le ile la tšhoga ka makalo gomme la fofela lefaufaung le Khwezi. Lepogo le ba lebeletše ba sobelela gomme la redimogela tlase ka thoko ga thaba ka go nanya.
“O nyakang go nna?” gwa botšiša Lenong leo le fofago ka bothata.
“Lenong,” a realo Khwezi, “o ka nkiša ntlhoreng ya thaba? Ge o ka nkiša ke tla tlatša naga ye ya go oma ya go se be le selo ka dimela le diphoofolo. O ka se sa swarwa ke tlala.”
“Ke taba ye botse yeo,” la realo Lenong, “ebile ke swerwe ke tlala kudu. Go lokile, ke tla leka go fofa ke go iše ntlhoreng ya thaba ya galase.”
Gomme Lenong la fofišetša Khwezi lefaufaung. Ba tšere nako ye telele efela mafelelong ba fihla ntlhoreng ya thaba. Khwezi o ile a fofa mokokotlong wa lenong a fofela bogodimo bja papetla bja thaba ya galase.
“Dumela,” la realo lentšu la silika.
Khwezi a bona pela ya gauta e dutše godimo ga khušene ya matšoba a maphepolo a mannyane, e eja seripa se setelele sa bjang bjo boserolane.
“O swanetše go ba o le pela ya maleatlana,” a realo Khwezi.
“Ke nna,” a realo pela. “O lakatsa eng? Nka go dira mohumi yo mogologolo, goba mogongwe o nyaka go ba botse goba go tuma.”
Khwezi o ile a nagana ka dilo tšohle gomme a nagana ka Lepogo, le Lenong, le batho ka moka ba go dula lefelong leo gabjale re le bitšago Cape Town.
“Aowa,” a realo Khwezi, “ke lakatsa go tlatša naga ye ya go oma ya go se be le selo ka dimela le diphoofolo.”
“Ge o realo,” a realo pela ya maleatlana, a penya leihlo.
Gwa kwagala lešata la POP! Gomme malakabje a gauta a tlala leratadima. Khwezi o ile a tswalela mahlo a gagwe gomme ge a a bula gape, thaba e be e se sa na galase, e be e le hlaga gape le tlhago yeo e tletšego ka dimela tše dibotse tše dintši, ka fao di lego ka gona lehono. O ile a lebelela nageng kua kgojana, gomme a bona dimela le diphoofolo. Lenong le ile la kgabola ka myemyelo ye kgolo. Khwezi o ile a lebelela pela ya gauta, efela e be e nyameletše.
O rile ge a le tseleng ya go fologa thaba, Khwezi a hwetša Lepogo le robetše moriting wa mohlare.
“O šomile,” a realo Lepogo a otsetše.
Khwezi o ile a mo phaphatha a tšwela pele go fologa thaba. Khwezi o rile ge a fihla botlaseng a kopana le lešaba la batho le mo tumiša, la mo rwala magetleng. Ba bile le moletlo wo mogolo ba keteka. Ka morago ga nako ye telele batho ba bantši ba ile ba tla go dula nageng ya go dikologa Table Mountain, gomme ba dira toropokgolo yeo ka moso e tlo bitšwago Cape Town.


text:
Beibele
—E na le Molaetša Ofe?
Molaetša o mogolo wa Beibele ke ofe?
Ke ka Baka La’ng o Swanetše go Hlahloba Beibele?
Ela hloko dintlha tše di holago tša mabapi le Beibele, e lego puku e ratwago kudu lefaseng.
KAROLO 1
Mmopi o Nea Batho Paradeise
Beibele e hlalosa bjang tsela yeo batho ba bopilwego ka yona? Ke ditaelo dife tšeo Modimo a ilego a di nea batho ba babedi ba pele?
KAROLO 2
Paradeise e a Lahlega
Ge Modimo a be a otla Adama le Efa ka baka la seo ba se dirilego, o ile a re nea kholofelo efe?
KAROLO 3
Batho ba Phologa Meetse-fula
Go tlile bjang gore bokgopo bo tlale lefaseng? Noa o bontšhitše bjang gore o be a botega?
KAROLO 4
Modimo o Dira Kgwerano le Aborahama
Ke ka baka la’ng Aborahama a ile a hudugela Kanana? Jehofa o ile a dira kgwerano efe le Aborahama?
KAROLO 5
Modimo o šegofatša Aborahama le Lapa la Gagwe
Jehofa o ile a fetiša molaetša ofe ge a be a kgopela Aborahama gore a dire sehlabelo ka Isaka? Jakobo o ile a porofeta eng pele a ka hwa?
KAROLO 6
Jobo o Boloka Potego
Puku ya Jobo e bontšha bjang gore dibopiwa ka moka tše bohlale di ka tšea karolo go godišeng bogoši bja Modimo?
KAROLO 7
Modimo o Phološa Baisiraele
Modimo ile a diriša Moshe bjang go phološa Baisiraele bokgobeng kua Egipita? Ke ka baka la’ng go be go binwa Paseka?
KAROLO 8
Baisiraele ba Tsena Kanana
Ge Baisiraele ba be ba tsena Kanana, ke ka baka la’ng Jehofa a ile a phološa Rahaba le lapa la gabo kua Jeriko?
KAROLO 9
Baisiraele ba Kgopela go ba le Kgoši
Normal;Normal Table;Ge Baisiraele ba kgopela go ba le kgoši, Jehofa o ile a kgetha Saulo. Ke ka baka la’ng Jehofa a ile a kgetha Dafida gore a tšeele Kgoši Saulo legato?
KAROLO 10
Solomone o Buša ka Bohlale
E mengwe ya mehlala ya bohlale bja Solomone ke efe? Go ile gwa direga’ng ge a be a aroga ditseleng tša Jehofa
KAROLO 11
Dikopelo tše di Buduletšwego Tšeo di Homotšago le Tšeo di Rutago
Ke psalme efe yeo e bontšhago kamoo Modimo a thušago le go homotša bao ba mo ratago? Kgoši ye e ile ya utulla’ng ka pukung ya Sefela sa Difela?
KAROLO 12
Bohlale bja Modimo bjo bo Lebišago Bophelong
Ela hloko kamoo keletšo e buduletšwego yeo e lego ka pukung ya Diema le Mmoledi e ka re neago tlhahlo e šomago le lebaka la go bota Modimo..
KAROLO 13
Dikgoši tše Lokilego le tše sa Lokago
Go tlile bjang gore Isiraele e aroganywe ka mebušo e mebedi?
KAROLO 14
Modimo o Diriša Baporofeta ba Gagwe go Bolela
Baporofeta ba Modimo ba ile ba bolela melaetša efe? Ela hloko ditaba tše nne tšeo ba ilego ba bolela ka tšona.
KAROLO 15
Moporofeta Yoo a Lego Bothopša o Bona Dilo Tšeo di Tlago go Direga Nakong e Tlago
Daniele o ile a ithuta’ng ka Mesia le Mmušo wa Modimo?
KAROLO 16
Mesia o a Tšwelela
Jehofa o ile a diriša bjang barongwa le Johane Mokolobetši go šupa Jesu e le Mesia? Jehofa o ile a bontšha bjang ka mo go kwagalago gore Morwa wa gagwe ke Mesia?
KAROLO 17
Jesu o Ruta ka Mmušo wa Modimo
Jesu o be a ruta ka’ng? O bontšhitše bjang gore pušo ya gagwe e tla ba le lerato le toka?
KAROLO 18
Jesu o Dira Mehlolo
Mehlolo ya Jesu e bontšha’ng ka matla a gagwe le ka pušo ya gagwe ya nakong e tlago ge a tla be a buša lefase?
KAROLO 19
Jesu o Porofeta ka Ditiragalo Tšeo di Tlago go Kgoma Lefase ka Moka
Pontšho yeo Jesu a e neilego baapostola ba gagwe e bolela’ng?
KAROLO 20
Jesu Kriste o a Bolawa
Ke tiragalo efe e mpsha yeo Jesu a ilego a e thoma pele a ka ekwa le go kokotelwa koteng?
KAROLO 21
Jesu o a Phela!
Barutiwa ba Jesu ba tsebile bjang gore Modimo o mo tsošitše?
KAROLO 22
Baapostola ba Bolela ka Sebete
Go ile gwa direga’ng Monyanyeng wa Pentekoste? Manaba a ile a arabela bjang ge barutiwa ba Jesu ba be ba dira boboledi?
KAROLO 23
Ditaba tše Dibotse di a Phatlalatšwa
Go ile gwa direga’ng ka morago ga gore Paulo a fodiše monna yo mongwe kua Lisitara? Go tlile bjang gore Paulo a feleletše a le Roma?
KAROLO 24
Paulo o Ngwalela Diphuthego
Paulo o neile ditaelo dife mabapi le tsela ya maleba ya go rulaganywa ga phuthego? O boletše’ng ka peu e holofeditšwego?
KAROLO 25
Keletšo Mabapi le Tumelo, Boitshwaro le Lerato
Mokriste a ka bontšha tumelo bjang? Motho o bontšha bjang gore o tloga a rata Modimo?
KAROLO 26
Paradeise e a Tsošološwa!
Puku ya Kutollo e phetha bjang molaetša wa Beibele?
Molaetša wa Beibele—Kakaretšo
Jehofa o ile a utolla bjang ganyenyane-ganyenyane gore Jesu e tla ba Mesia, yena yo a tlago go tsošološa paradeise ya lefaseng?
Tatelano ya Ditiragalo tša ka Beibeleng
Bona tatelano ya ditiragalo tša histori ya ka Beibeleng go tloga ka 4026 B.C.E. go fihla mo e ka bago ka 100 C.E.


text:
GO LAOLA AKHAONTE YA GAGO YA MONGMOŠOMO
Na ke eng?
- Taodišo ya Mongmošomo ya Kgwedi ka kgwedi (EMP201) le tshepetšo ya tefelo e fa mongmošomo mokgwa o bonolo wa go laola diakhaonte tša gagwe tša Lefela ka ge o Gola (PAYE), Lebi ya Tšwetšopele ya Mabokgoni (SDL), le Tšhelete ya Inšorense ya go felelwa ke Mošomo (UIF). Kgale, bengmošomo ba be ba swanetše go kgopela bašomi ba Ditirelo tša Motšhelo tša Afrika Borwa (SARS) go dira tefelo ya go aba gape le go ba direla diphošollo legatong la bona. Tsebagatšo ya EMP201 le diphetogo tša tefelo di nepilwe go thuša bengmešomo go ba le maikarabelo a go tlatša diakhante tša bona ka nepo le ka botlalo. Phetogo ye ya maikarabelo tsitsinkelo e tlaša balefela motšhelo ka bokgoni bja go: Fetoša ditaodišo tša bona le dikabo tša ditefelo ba diriša EMP201
- Lebelela diakhaonte tša bona go kgona go šupetša le go latela tshepetšo ya akhaonte go lekola ge eba e fotšagetše/hlaela ka go diriša Akhaonte ya Setatamente sa Mongmošomo e kopantšwego (EMPSA) le mokgwatšhomo wa go nyakišiša
- Ditefelo tše di botse tša go se abelwe gabotse.
Taolo ya akhaonte e kgonthiša gore akhaonte ya gago ya matlotlo (goba motšhelo) e dutše botse gomme e nepagetše. Ka mantšu a mangwe, difaele ka moka tša motšhelo di laeditšwe botse, ditefelo di abetšwe botse, ditefišo ka moka tša akhaonte ya gago (go akaretšwa dipušetšwa madulong, ditswala le dikotlo) di tlhakantšhitšwe botse gape di rekhotilwe.
Nepo ke go bea mongmošomo maemong a go kgona go laola ditšhelete tša gagwe ka boyena, gabotse le ka tšwelelo.
Ke ya mang?
SARS e file bengmešomo sebaka sa go laola diakhaonte tša bona ka palo ya didirišwa le dithulusi:
- EMP201 le nomoro ya tšhupetšo ya Tefelo (PRN) yeo e go dumelelago go fetoša taodišo ya gago le go beakanya ditefelo tša gago ga bonolo.
- EMPSA e akanyeditšwego gape ya go kopanya PAYE, SDL le UIF setatamenteng se se tee ka thekgo ya tlhaloso le dingwalwa go hwetša tlhaloso e bonolo.
- Phihlelelo ya inthanete diakhaonteng tša gago. Ga o kgone fela go lebelela le go nyakišiša tshepetšo kgatlhanong le diakhaonte tša gago, eupša o tla kgona go beakanya diakhaonte tše ka nako.
- Mokgwatšhomo wa taolo ya kgetsi moo o tla kgonago go bega diphošo tša akhaonte goba ditlogelo tše o sa kgonego go di rarolla ka bowena tše o nyakago go di nyakišiša, go akaretša bokgoni bja go latela le go šetša tšwelopele ya tharollo ya nyakišišo ya gago.
Taolo ya akhoante e swanetše go ba tshepetšo ya ka pejana gape e bonolo kudu ge eba o dirišitše PRN gabotse ge o faela le go lefela EMP201 ya gago.


text:
KGOKETŠO YA MOTŠHELO WA KHIRO (ETI)
Na ke ka lebaka la eng go na le ETI?
Dimilione tša baswa ba Afrika Borwa ba kgetholotšwe go kgatha tema go ditiragalo tša ekonomi, ka baka la seo ba sokola kudu ka baka la tlhokego ya mešomo, ba felelwa ke tshepho le dikgaoletšo tša merero ya ekonomi. Tlhokego e kgolo ya mešomo ya baswa e laetša gore baswa ga ba hwetše mabokgoni goba maitemogelo a hlokegago go tšwetša ekonomi pele. Tlhokego ye ya mabokgoni e ka ba le ditlamorago tša lebaka le letelele tša eknonomi.
Mo Afrika Borwa tlhokego ya bjale ya mabokgoni le maitemogelo gape le digononelo mabapi le dikganetšo tša melao ya mešomo e dira gore bengmošomo ba go tshepiša ba gogele morago ge ba swanetše ba thwale baswa,
Bjalo ka mongmošomo wa moAfrika Borwa, bjale o na le sebaka se se golo sa go thwala banyaka mošomo ba baswa.
Na ke eng?
ETI ke kgoketšo e nepilego go tlhotlheletša bengmešomo go thwala banyaka mešomo ba baswa. E phethagaditšwe go tloga ka 1 Janaware 2014.
Na dikholego tša bengmešomo ke dife?
Dikholego tša ETI:
- E tla fokoša tshenyegelo ya tšhelete ya ya bengmošomo ya go hira baswa ka mokgwa wa go abelana ditshenyegelo le mmušo, ka go go dumelela gore o fokotše palo ya Lefela ka ge o Gola - (PAYE) yeo o e lefelago mola o tlogaela mogolo woo o amogatšwego ke mošomi o sa amega.
- Mohlala, bengmošomo bao ba ngwadišitšego bakeng sa PAYE, le bao ba hirago motho kgwedi ka moka ya Feberware 2014 gomme a gola R2000, o tla hwetša R1 000 yeo e gogwago go sekoloto sa PAYE go mogolo wa kgwedi (ntle le ge mošomi a amega go ya ka dinyakwa tše šetšego). Go hwetša tshedimošo enngwe ya ka fao ETI e šomago ka gona, kgotla mo.
- Bengmešomo ba tla kgona go kleima kgoketšo ya nako ya dikgwedi tše 24 go bašomi ka moka ba amegago. Kgotla mo go hwetša tshedimošo enngwe.
- Palo ya kgoketšo e fapana go ya ka moputso o lefetšwego go mošomi o mongwe le o mongwe yo a amegago le ge eba mošomi o amegago o be a thwetšwe mo dikgweding tše 12 tša mathomo goba dikgweding tša bobedi tše 12 tša lenaneo la ETI. Kgotla mo go hwetša tshedimošo enngwe.
- Kgoketšo ye e tla tlaleletša mananeo ao a lego gona a mmušo ka dinepo tša go swana bjalo ka, ditumelelano tša boithutelo.
- Nepo ya ETI ke go nolofatša koketšo ya mešomo ya banyaka mešomo ba baswa.
Na go amega mang?
- Mongmošomo o kgona go kleima ETI ge eba mongmošomo–
- O ngwadišitše bakeng sa Motšhelo wa Mongmošomo (PAYE), goba o swametše go kgona go ngwadiša bakeng sa PAYE (mohlala: mongmošomo ga kgone go ngwadiša fela go kleima ETI, dinyakwa tše dingwe tša ngwadišo di swanetše go fihlelelwa)
- Ga se setheo sa mmušo wa setšhaba, probense goba selegae
- Ga se setheo sa setšhaba sa go ngwadišwa go Šetulu 2 goba 3 ya Molao wa Tšhelete ya Setšhaba (Public Finance Management Act) (ntle le ditheo tše di akantšwego ke Tona ya Ditšhelete ka Tsebišo ka Kuranteng ya Mmušo)
- Ga se setheo sa masepala
- Ga se a kgaolwe ke Tona ya Ditšhelete ka lebaka la go se hlokomele mošomi gob aka go se fehlelele maemo ka ge a laeditšwe ke Tona go ya ka taolo.
Maele a Bohlokwa kudu:
Go tseba ge eba o mongmošomo wa go amega kgotla mo
.
Na ke tla tseba bjang gore ke mošomi ofe a amegago?
Maele a Bohlokwa kudu: Ga go na kgaoletšo ya palo ya bašomi ba amegago bao mongmošomo a ka ba hirago.
Motho ka noši a ka amega ge eba mošomi o–
- Na le (lengwalo la boitsebišo) ID ya Afrika Borwa, phemiti ya Kgopelo ya Tšhireletšo ya Bofaladi bja dipolotiki goba ID yeo e fiwago go ya ka Molao wa Bofaladi
- O nale mengwaga ye 18 go ya go 29 (ka kgopelo lemoga gore kgaoletšo ya mengwaga ga e some ge eba mošomi o fa ditirelo ka gare zounu e kgethegilego ya ekonomi (SEZ) go mongmošomo yo a šomago ka gare ga SEZ, goba ge eba mošomi o hirilwe ke mongmošomo yo a šomago intastering ya go akanywa ke Tona ya Ditšhelete)
- Ga se mošomi wa ka gae
- Ga a “na kamano ” le mongmošomo
- O be a hirilwe ke mongmošomo goba motho yo a tsebanago le mongmošomo ka goba ka morago ga 1 1 Oktoboro 2013 gomme
- O lefelwa moputso o mo nnyane wa go swana le wa mongmošomo woo gob age eba moputso o mo nnyane ga o some, o lefelwa mogolo wa R2 000 (moo mošomi wa go amega a bego a hirilwe diiri tše 160 ka kgwedi) gomme e sego go feta R6 000.
Go bohlokwa: Boleng bja ETI yeo mongmošomo a ka kleimago bo ya le boleng bja moputso wa kgwedi o lefetšwego go mošomi o amegago. Ge eba mošomi o šomile diiri tša ka fase ga 160 ka kgwedi, moputso o swanetše go ‘lefelwa ka moka/grossed up’ go diiri tše 160 ka kgwedi go tlhakantšha boleng bja ETI. Palo ya tšhelete e ka tlhakantšhwa gomme ya ‘se lefelwe ka moka/grossed down’ ka kabo ya go swana. Bona mo go hwetša tshedimošo enngwe.
Na dikotlo di tla ba gona?
Ee, dikotlo di tlo ba gona ge:
- Mongmošomo o kleima ETI bakeng sa mošomi yo a amegago gomme o gola moputso wa fase ga tekanelo (goba ka fase ga R2 000 moo mogolo wa ka fase o sa šomego). Kotlo ya go lekana le 100% ya ETI ya go kleingwa bakeng sa mošomi woo e tla dirwa. Se se tla dira tefelo ya tlhaelelo ya motšhelo wa mošomi le kgonagalo ya tswala le dikotlo go ya ka Molao wa Taolo ya Motšhelo (Tax Administration Act).
- Mongmošomo go dumelwa gore tloša mošomi gore a kgone go hira mošomi wa maleba wa go amega. Kotlo ya R30 000 e tlo lefišwa lebi, go mošomi o mongwe le o mongwe wa go tlošwa.
Na e tla hwetšagala sebaka se se kaakang?
Kgoketšo ga bjale e beakanyeditšwe go 31 Disemere 2016 eupša go šoma ga yona go tla lekolwa go lebelela ge eba go ka tšwelwa pele ka kgoketšo,
Mongmošomo o kgona go kleima kgoketšo ya nako ya dikgwedi tše 24 go bašomi ka moka ba amegago.
Na o hloka thušo?
Letšetša SARS Contact Centre go 0800 00 SARS (7277), goba etela lekala la SARS
.
Maele a Bohlokwa kudu:
Difomula ka nako tše dingwe go bothata go di kwešiša ka fao re la le mehlala ya kgato ka kgato bakeng sa ETI, kgotla mo
.


text:
Na Thuto ya Mabapi le go Tswalwa Lefsa e tšwa ka Beibeleng?
Karabo ya Beibele
Aowa, ga e tšwe ka Beibeleng. Le polelwana “go tswalwa lefsa” goba kgopolo ya yona ga di tšwelele ka Beibeleng. Batho ba dumela tabeng ya go tswalwa lefsa ka ge ba rutilwe gore moya ga o hwe. * Lega go le bjalo, Beibele e ruta gore motho ka boyena ke moya e bile moya woo o a hwa. (Genesi 2:7; Hesekiele 18:4) Ge motho a ehwa, o kgaotša go ba gona.
Phapano ke efe magareng ga go tswalwa lefsa le tsogo ya bahu?
Seo Beibele e se rutago ka tsogo ya bahu ga se sa thewa tabeng ya gore moya ga o hwe. Modimo o tla diriša matla a gagwe go tsoša bao ba hwilego gore ba phele gape. (Mateo 22:23, 29; Ditiro 24:15) Tsogo ya bahu e nea batho kholofelo e botse ya go tlo phela lefaseng le lefsa, moo ba ka se kego ba hwa le ka mohla.
Dikgopolo tše di fošagetšego mabapi le go tswalwa lefsa le Beibele
Maaka: Beibele e re moporofeta Eliya o ile a tswalwa lefsa gomme a ba Johane Mokolobetši.
Therešo: Modimo o boletše e sa le pele gore: “Ke le romela moporofeta Eliya,” gomme Jesu o ile a bontšha gore Johane Mokolobetši o phethagaditše boporofeta bjoo. (Maleaki 4:5, 6; Mateo 11:13, 14) Lega go le bjalo, se ga se bolele gore Eliya o tswetšwe lefsa e le Johane Mokolobetši. Johane ka boyena o ile a bolela gore ga se yena Eliya. (Johane 1:21) Eupša o be a dira modiro wa go swana le wa Eliya wa go kwatša molaetša wa Modimo go batho gore ba itshole. (1 Dikgoši 18:36, 37; Mateo 3:1) E bile Johane o ile a bontšha gore o na le “matla go swana le moporofeta Eliya.”
Maaka: Ge Beibele e bolela ka go tswalwa lefsa e ra “go tswalwa gape.”
Therešo: Beibele e bontšha gore go tswalwa gape ke ge motho a thoma go bontšha a sa phela gore o dumela go Modimo. (Johane 1:12, 13) Go tswalwa gape mo go bolelwago ka gona, ga se go phema ditlamorago tša ditiro tša rena tša nakong e fetilego, eupša ke tšhegofatšo yeo re e newago ke Modimo, gomme bao ba e amogelago ba ba le kholofelo ya moswananoši ya go tlo phela nakong e tlago.
^ par. 3 Ditumelo tša gore moya ga o hwe le gore batho ba tswalwa lefsa di thomile mehleng ya Babilona ya bogologolo. Ka morago, boradifilosofi ba India ba ile ba hlama thutatumelo ya Karma. Go ya ka Britannica Encyclopedia of World Religions, Karma ke “molao wo o bolelago gore se motho a se dirago bophelong bja gona bjale se tla kgoma bophelo bjo a tlo fetelago go bjona.”
Ithute ka mo go oketšegilego
Go Direga’ng ge o Ehwa?
Na bahu ba tseba seo se diregago?
Na o Dumela Gore o Kile wa Phela Nakong e Fetilego?
Tumelo ya go tswalwa gape ka mmele o mongwe e ratwa kudu. Eupša na seo ke seo Beibele e se rutago?


text:
Mother's Day Speech
POLELO YEO E ABILWEGO KE MR. SIHLANGU S.S KA KETEKO YA LETṧATṧI LA BOMME LEKALENG LA KLIPSPRUIT PHUTHEGONG YA SEKHUKHUNELAND
Maloko a Lekgotla la Kereke
Mekgatlo ka moka ya the Uniting Reformed Church in Southern Africa
Baeng bao ba hlomphegago
Bana bao re ikgantṧhago le go leboga Modimo ka bona
Bo MMA b arena barategi le ba hlomphegi ba letṧatṧi la lehono.
Ntumeleleng ke gowe madume go lena ke re Happy Mothers Day
Mesong ya letṧatṧi le re swanelwa ke go reta le go phagamiṧa bogolo bja Modimo leineng la Mopholoṧi Jesu Kriste ge re kgonne go kopana le go tla go keteka mmogo letṧatṧi le le bohlokwa. Re ikhwetṧa re le ba mahlatse gobane ga se ba bantṧhi bao ba bago le monyetla wo. Ke ka fao re swanetṧego go keteka ka lethabo ke ka kweṧiṧo.
Mabakeng a mantṧi mo bophelong, badudi ba naga ye yeṧu ya borwa bja Afrika ba keteka matṧatṧi a mantṧi ao a hlomilwego e le segopotṧo tiragalong yeo e itṧego. Gantṧi matṧatṧi ao a ketekwa ka lethabo go gobelwa megobo go letṧwa mekodietwane, meropa e tlapela seatla.
Re dira se le ge e le gore letṧatṧi leo le hlomilwe kgopotṧong ya manyami ao a kilego a ba gona. Le ka morago ga lehu, Modimo o nea MoAfrika maatla a go keteka ka lethabo.
Gopola matṧatṧi a go swana le mohla wola wa Sharpville Massacre le Soweto Uprising. Lehono a ketekwaka lethabo. Go bjalo le go Mothers Day.
Mehleng ya lehono letṧatṧi le la Mothers Day le ketekwa ka tsela ya go abela bomme dimpho tṧeo di bago ka sebopego sa matṧoba, dikarata tṧeo di kgabiṧitṧweg ka mebalaya lerato, dikhekhe gotee le dimonamonane tṧeo di fetolago letṧatṧi le go ba la lerato, lethabo le leago.
Setlogong sa lona, letṧatṧi le la bomma ga se la tswalwa ka mabose le mathakga ao re bonago a le kgabiṧa mehleng yeno. Letṧatṧi le le thomile mehleng ya baGerike le baRoma mengwagakgolong ya bo lesometshela (16th Century) .
Sehlogo sa letṧatṧi le se tṧwelela gabotse ge re latiṧiṧa setlogo sa lona lefaseng la United Kingdom ngwagakgolong wa lesomeṧupa (17th Century). Mehla e le yeo, letṧatṧi le le be le bitṧwa Mothering Day. Lefaseng la UK go be go na le setlwaedi seo se feleleditṧego se fetoga molao sa gore bana ba bahloki (badiidi ka polelo ya setlwaedi), ba be ba tṧewa ke mmuṧo go iṧwa mafelong a kgole moo ba bego ba aroganywa le batswadi ba bona sephego e le gore ba swanetṧe go rutwa moṧomo le go rutwa bophelo bja makgwakgwa. Bana ba ba be ba dumelelwa go etela batswadi ba bona gotee ka ngwaga mo kgeding ya MAY.
E be e le ketelo ya maikutlo ao a kopakopanego ao a tletṧego lethabo le megokgo. Bana ge ba fihla gae ba be ba hwetṧa bomma ka ge botate ba be ba eya meṧomong. Motse ka moka o be o tlala sello sa masetlapelo ge bana ba goroga. E be e le sello sa lethabo la go kopana le bana gape mola bana bona ba be ba lliṧwa ke go bona bommago bona ka morago ga lebaka la ngwaga ba arogane le bona gomme ba hlakiṧwa lego phediṧwa ga boima ke bahlankedi ba mmuṧo.
Ge bana ba se na go fihla gae, e be e le kgapeletṧo gore ba swanetṧe go ya tempeleng moo ba tlo go fa bommago bona matṧoba le melaetṧa ya go bontṧha gore ba sa ba rata le go ba gopola le ge ba arogane le bona.
Setlwaedi se sa go aroganya bana ba bahloki le batswadi ba bona se thomile go sesefala ge tlhabologo e gola gomme Masole a mmuṧo wa Amerika a ile a se buṧa le go se mpshafatṧa ngwagakgolong wa lesomeseswai.
Mosetsana yo bogale Anna Jarvis e bile mosadi wa mathomo wa go phoṧula mokgwa woo letṧatṧi la Mothering Day le bego le ketekwa ka wona. O ile a tsenya tiriṧong mantṧu ao mmagwe a kilego a mmotṧa wona bonnyaneng bja gagwe a re “Ke duma gore le ge nka hwa mo nageng ye go tṧwelele mosadi yoo a tlo go dira gore bomma babelegi ba hlomphiwe ba be ba fiwe maemo ao a ba swanetṧego bophelong “
Anna Jarvis o ile a dira gore ka kgang mmuṧo o be o fetole mokgwa wa go aroganya bana le batswadi ba bona gomme letṧatṧi la Mothering Day la fetolelwa goba Mothers Day yeo go yona go ketekwago bohlokwa bja bomma babelegi bjalo ka ge mmago Anna Jarvis e lego Ms. Ann Marie Reeves Jarvis a bego a ratile.
Go na le thuto tiragalong ye:
BoMMA ba be ba aroganywa le bana ba bona
ü Ye e be e le tiragalo ya masetlapelo ao a sa kago a bonwa bophelong. Go aroganya mma le ngwana wa gagwe. Le ge go le bjalo, ke ithuta gore le lehono masetlapelo a a sa direga. Bomma basa arogana le bana ba bona ka ditsela tseo di fapanego. E kaba ka dintwa tsa bana le batswadi, e ka ba ka diphapano tsa manyalo, e ka ba ka lehu. Bomma ba arogana le bana bao ba ratago. O wa mahlatse wena mma ge o sa dutṧe le bana ba gago. Leboga Modimo
ü Wena ngwana, leboga Modimo ka mma yoo. Ga se bohlale bja gago gore o ikhwetṧe o na le yena gomme wena le yena le sa arogane. Ke thato ya Modimo. Gopola basetsana bao Boccoharam e bego e ba arogantṧe le bommago bona. Le wena se se be se ka go hlagela. O ṧireleditṧwe fela ke mogau wa Modimo. Moleboge ka mma yoo
Bomma ba kopana le bana ba bona ka sello.
ü Gopola sello sela se bego se e ba gona motseng ge bana ba goroga. Ga se thome fao. Lebakeng la ge bana ba se gona, bomme ba be ba phela sellong le masetlapelong. Go bjalo le lehono. Bontṧi bja bomma ba phela ka sello le masetlapelo ba llela goba balliṧwa ke bana ba bona.
Lehono ge re kopane fa go tla go keteka le bomma, potṧiṧo ke gore na ba llelang? Ke mma wa mahlatse yoo a ikhwetṧago a lla sello sa lethabo a thabetṧe ge ngwana wa gagwe a hwetṧa grata ya gagwe kua Wits University morago ga lebaka le letelele la mohlako. Mma e mongwe wa mahlatse ke yoo a llelago ngwana wa gagwe ka letṧatṧi la lenyalo a gopola tṧe botse tṧeo ngwana a bego a mo direla tṧona. Ke ba bitṧa ba mahlatse ka gore bomma ba lliṧwa ke nyaope, balliṧwa ke go nyatṧwa, ba lliṧwa ke go hlapaolwa ke bana, ba lliṧwa ke go bona bana bolaya balekane ba bona. Go lena bana, naa megokgo yeo e theogago marameng a bommago lena ke ya eng? Go madimabe ge e theoṧwa ke pelo yeo e robilwego ke wena.
Mma Ann Marie Reeves Jarvis o bile le tumo
ü O be a duma gore setṧhabeng sa gabo go tṧwelele mosadi yoo a tlogo lokolla bomma babelegi ditlamong tṧa bona. Le lehono bomma ba na le tumo. Bontṧi bja bomma ba duma go bona malapeng a bona go tṧwelela ngwana yoo a ka go lokolla lapa ditlamong tṧa lona. Ba duma go bona tlhompho. Ba duma lerato. Baduma katlego le tṧwelopele. Ba duma tṧe botse. Ba duma tṧe bose. Maikarabelo a magetleng a rena bana go bona gore ditumo tṧa batswadi ba rena di a phethagala. Anna Jarvis o bapetṧe ya gagwe karolo.
Mokgalabje Mohlomphegi Dr. Nelson Mandela o boletṧe mantṧumatona maloba mo a re “I have read on several occasions that it is not kings and generals who make history but the masses of dedicated and committed ordinary countrymen and woman…”
Ke tsopola mokgalabje ka gore go na le bana ba bangwe bao ba gopolago gore gore ba godiṧe batswadi ba bona ba swanetṧe go huma pele, goba go rutega goba go ba le dikoloi tṧa matsaka goba go ba go ba batho bao ba sa phelego lefaseng le. Mokgalabje o re ga go hlokege gore o be kgoṧi goba mookamedi gore o tliṧe phetogo. Thabiṧa mma o ntṧe o se na selo. Mma ga a nyake mahumo a gago. Mofe fela seo pelo ya gagwe e se ratago.
Monamolomo o boletṧe mabeṧu gomme le monatsebe o kwele. Go hlwa tṧhemong ga se boroto, ge re ka tatapolla tṧie maako di tlo re di boa phulonyane tṧa re hwetṧa re sa le fa. A re reng se seo sa mosela nkota gomme re leboge sebaka le ditsebe tsa lena.ṧ